title: Oskari Korpikari

text: Korpikari pelasi alle 20-vuotiaiden MM-kilpailuissa vuonna 2004 voittaen pronssia, vaikka hänen turnauksensa päättyikin kolmeen otteluun olkapäävamman takia. Suomen A-maajoukkueessa Korpikari pelasi yhteensä 15 tehden yhden syöttöpisteen. Hän teki A-maajoukkuedebyyttinsä Finnkampenissa 6. syyskuuta 2008 Tukholmassa Ruotsia vastaan. Korpikari valittiin myös vuoden 2014 MM-joukkueeseen, mutta hänen kisapassinsa jätettiin lopulta leimaamatta, kun Erik Haula saapui joukkueeseen kesken turnauksen.


title: 2BE

text: 2BE on belgialainen 31. tammikuuta 1995 perustettu televisiokanava, jonka omistaa Vlaamse Media Maatschappij.


title: EA Salt Lake

text: EA Salt Lake (aiemmin Headgate Studios) on yhdysvaltalainen videopelikehittäjä, jonka omistaa Electronic Arts. EA Salt Laken päämaja sijaitsee Bountifullissa, Utahissa.


title: EA Salt Lake

text: Vance Cook perusti EA Salt Laken vuonna 1992 nimellä Headgate Studios. Koska Cook oli aiemmin toiminut Acces Softwaren ohjelmoijana, hänellä oli kokemusta golf-pelien kehittämisestä. Ensimmäisinä vuosinaan yritys kehittikin ainoastaan golf-pelejä, joiden julkaisijana toimi lähes aina EA. Kehittäjitiimi golfasi yleensä viikoittain yhdessä saadakseen kosketusta käsittelemäänsä aiheeseen.


title: EA Salt Lake

text: Headgate Studios kehitti jokaisen Windowsille julkaistun EA Sportsin Tiger Woods golf-pelin vuodesta 2001 vuoteen 2006 asti. Yrityksen golf-pelit saivat yhtenään hyviä arvosteluja ja voittivat lukuisia palkintoja.


title: EA Salt Lake

text: EA osti Headgate Studiosin 1. joulukuuta 2006, ja antoi sille uuden nimen EA Salt Lake. Pelitalon voimavarat suunnataan pelien kehittämiseen Nintendon uusimmalle konsolille Wiille.


title: Heikki Heino

text: Heikki Matias Heino (29. lokakuuta 1926 Tampere – 23. syyskuuta 2003 Helsinki) oli suomalainen näyttelijä. Heino teki pitkän uran teatterissa. Monista ikäisistään näyttelijöistä poiketen Heino ei ollut käynyt teatterikouluja, vaan hän opiskeli useilla näyttelijäkursseilla ennen kiinnitystään Tampereen Työväen Teatteriin vuonna 1947.


title: Heikki Heino

text: Heino esiintyi pitkään Radioteatterissa ja radioviihteessä. Muuttaessaan Helsinkiin vuonna 1952 Heino alkoi saada elokuvarooleja, ensimmäinen niistä oli Valentin Vaalan ohjaamassa "Kulkurin tytössä". Heino esiintyi noin 20 elokuvassa, joista tunnetuimpia olivat "Lumikki ja 7 jätkää", "Hei, rillumarei!", "Vääpelin kauhu" sekä "Pekka ja Pätkä miljonääreinä". Heino tuli tunnetuksi myös operettilaulajana. Hän vieraili Kansallisoopperassa parinaan muun muassa Tamara Lund. Heinon lupaavasti alkanut elokuvaura katkesi vuosien 1963–1965 näyttelijälakkoon.


title: Heikki Heino

text: Heino kuoli 76-vuotiaana. Hänen vaimonsa oli laulaja Marja Tyrkkö.


title: Compiz

text: Compiz on avoimen lähdekoodin yhteisön tuottama, OpenGL-tekniikkaan perustuva ikkunointi- ja koosto-ohjelma (compositing manager), jota voidaan käyttää Unixin kaltaisissa käyttöjärjestelmissä, kuten Linuxeissa. Se mahdollistaa erilaisten graafisten efektien, kuten ikkunoiden minimointianimaatioiden tai kolmiulotteisen työpöytäkuution näyttämisen näytönohjainta hyödyntäen. Suuri osa toiminnoista ja efekteistä on kehitetty nimenomaan Compizille, mutta siihen on lainattu graafisen käyttöliittymän ominaisuuksia myös muista vastaavista ohjelmista kuten esimerkiksi Mac OS X:n Exposé-toiminnosta. Compiz voi korvata esimerkiksi Metacityn GNOMEssa ja KWinin KDE:ssa.


title: Compiz

text: Compizin ensimmäinen versio julkaistiin vuoden 2006 alussa. Vuoden 2006 loppupuolella projekti jakaantui kahtia: alkuperäisen Compizin ideaa jatkavaksi, samannimiseksi projektiksi ja Compizin variaatioon nimeltä Beryl. Vuoden 2007 alkupuolella yhteisöt päättivät yhdistää nämä kehityshaarat uudelleen ja tuloksena syntyi kaksi ohjelmistopakettia :


title: Compiz

text: ICCCM-standardin toteuttavan Compizin voi asentaa monen, X Window Systemin yllä toimivan työpöytäympäristön päälle. GNOMEen tai KDE:een asennettuna se korvaa niiden oletusikkunointiohjelmat Metacityn tai KWin:n. Näytönohjaimeksi Compiz vaati alun perin NVIDIAn tai ATIn kortin, mutta tuki eri alustoille laajenee ja Compiz toimii nykyään myös useimmissa Intelin näytönohjaimissa.


title: Compiz

text: Compiz tulee mukana Fedora Core 6 ja 2007 julkaistuissa Mandriva Linux -käyttöjärjestelmissä. Ubuntussa Compiz tuli oletuksena mukaan versiossa 7.10. Vanhemmissa Ubuntuissa Compiz löytyy pakettienhallinnan kautta versiosta 6.06 LTS eteenpäin. OpenSolariksen versiossa 2008.05 Compiz on rakennettu kiinni ikkunointiohjelmaan. Compizin binäärimuotoisia paketteja on saatavilla moniin muihin Linux-jakeluihin ja lähdekoodista ohjelman voi kääntää mille tahansa X Window Systemiä käyttävään järjestelmään.


title: Compiz

text: Compiz-projektia johtaneet henkilöt ovat David Reveman, Matthias Hopf, Dave Arlie, Adam Jackson ja Jon Smirl. Compiz on julkaistu GNU GPL -tyyppisellä, vapaalla lisenssillä.


title: Suomen autovero

text: Autovero on Suomeen rekisteröitäviksi aiotuista ajoneuvoista maksettava vero. Sen kantoi 31.12.2016 saakka tullilaitos. Tammikuun 1. päivästä 2017 alkaen autoveron kannosta on vastannut verohallinto . Autovero täytyy olla maksettuna, ennen kuin auto voidaan rekisteröidä. Käsite "autovero" on sikäli harhaanjohtava, että sitä kannetaan myös moottoripyöristä, mutta toisaalta sitä ei kanneta kaikista autoista. Ajoneuvovero taasen on vuotuinen ajoneuvosta maksettava vero.


title: Suomen autovero

text: Autovero otettiin Suomessa käyttöön 1. tammikuuta 1958 voimaan tulleella lailla. Lakia säädettäessä eduskunta ilmoitti ”edellyttävänsä, että vero on vain tilapäinen ja valtion senhetkisestä poikkeuksellisen kireästä rahatilanteesta johtuva ja että verosta pyritään luopumaan etenkin halvemman hintaluokan ajoneuvojen osalta heti, kun valtiontalous antaa siihen mahdollisuuden”.


title: Suomen autovero

text: Vuosina 2002–2005 EU-alueelta tuotujen käytettyjen autojen autoverosta kannettiin virheellisesti ja EY-lainsäädännön vastaisesti myös arvonlisäveroa ("ei-arvonlisävero" eli "elv"). Asiasta saatiin 5.7.2013 korkeimman oikeuden tuomio. Tulli ei kuitenkaan aio palauttaa laittomasti kerättyjä veroja. Autoveron arvonlisäverotus lopetettiin lakimuutoksella 1.4.2009 lähtien.


title: Suomen autovero

text: Euroopan yhteisöjen tuomioistuin antoi 19. maaliskuuta 2009 tuomion autoverosta vuosina 2006–2009 väärin perustein kannetusta arvonlisäverosta, ja veroja palautettiin.


title: Suomen autovero

text: Autoveroa kannetaan:On myös autoja, joista veroa ei tarvitse maksaa. Tällaisia ovat jotkin M1-luokan matkailuautot, pelastusautot, sairasautot ja ruumisautot, N1-luokan eläinlääkintäautot ja pelastusautot sekä L-luokan ajoneuvoista mopot (L1e ja L2e) ja kevyet nelipyörät (L6e). Pakettiautojen aikaisempi verovapaus lakkautettiin vuonna 1993.


title: Suomen autovero

text: Henkilö- ja pakettiautojen veroprosentti on porrastettu ajoneuvon hiilidioksidipäästön perusteella. Jokainen hiilidioksidigramma lisää veron määrää. Veroprosentti on vähintään 12,2 % ja enintään 48,8 %.Suomen korkeana pidetty autovero on houkutellut autojen tarvitsijoita etsimään lainsäädännöstä porsaanreikiä autoveron välttämiseksi, ja lainsäätäjä on vastaavasti tukkinut niitä. Hyvä esimerkki ovat niin kutsutut piilofarmarit vuosina 1967–1971.


title: Suomen autovero

text: Autoverolakia muutettiin vuonna 1967 siten, että autoverosta vapaan pakettiauton kokonaispainon oli oltava vähintään 1 700 kg. Tämän ehdon täyttänyt farmariauto voitiin rekisteröidä pakettiautoksi, mutta sen tavaratilaan sai asentaa ohuen, pehmustamattoman istuimen "tilapäistä henkilökuljetusta varten". Istuimen piti olla taitettavissa seinämää vasten niin, ettei tavaratila oleellisesti pienentynyt. Tämän vuoksi pakettiautoja hankittiin runsaasti henkilöautojen korvikkeeksi, ja valtiolta jäi saamatta autoverotuloja. Esimerkiksi vuoden 1970 aikana rekisteröitiin melkein 17 000 pakettiautoa. Piilofarmarikausi päättyi toukokuussa 1971 eduskunnan hyväksymällä asetuksella, jonka mukaan autoverosta vapaan pakettiauton tavaratilan oli oltava tilavuudeltaan vähintään kolme kuutiometriä eikä siihen saanut asentaa minkäänlaisia lisäistuimia.


title: Suomen autovero

text: Vuoden 1971 asetuksessa autoverosta vapaan pakettiauton lavan vähimmäispituudeksi määrättiin 150 cm. Vuonna 1976 Korpivaara Oy toi Suomen markkinoille pienen Toyota Timangi -pakettiauton, jonka lavan pituus ylitti juuri ja juuri kriittisen rajan ja jolle pystyttiin siksi järjestämään edullinen hinta. Tämänkin auton historia Suomessa jäi lyhyeksi, sillä eduskunnan hyväksymällä asetuksella vuonna 1977 verovapaan pakettiauton lavan vähimmäispituus nostettiin 185 senttimetriin.


title: Matti Korkiala

text: Matti Korkiala (s. 4. heinäkuuta 1962 Kälviä) on suomalainen iskelmälaulaja. Hän sai 10-vuotiaana viulun ja päätyi Kokkolan Musiikkiopistoon opiskelemaan. Hän otti myös laulutunteja. Hän kouluttautui muurariksi ja toimi siinä ammatissa useita vuosia.


title: Matti Korkiala

text: Nähtyään televisiosta Seinäjoen Tangomarkkinoita Korkiala päätti osallistua itsekin ja oli vuonna 1993, vaikkei ollutkaan kokenut esiintyjä. Vuonna 1995 Korkiala yritti uudelleen ja pääsi tangoprinssiksi. Voiton vei sinä vuonna Jari Sillanpää. Musiikkiharrastuksesta tuli päätyö ja vuonna 1996 Matti Korkiala julkaisi ensialbuminsa "Musta ruusu", joka oli tangopainotteinen. Seuraavana vuonna hän saikin päähänsä tangokuninkaan kruunun.


title: Matti Korkiala

text: Tangokuningasvuonna 1997 julkaistiin albumi "Kallein aarre", jonka nimikappaleen oli tehnyt Jukka Kuoppamäki. Kaksi vuotta myöhemmin ilmestyi "Silta sydämeen". Kesällä 1999 Korkiala nähtiin viuluineen Linnanmäellä Uuden Iloisen Teatterin vieraana.


title: General Silicones

text: General Silicones Co., Ltd. on vuonna 1970 perustettu taiwanilainen yhtiö, joka valmistaa kumituotteita, rc-tarvikkeita ja kemikaaleja.


title: General Silicones

text: Vuodesta 1995 lähtien General Silicones on valmistanut erinäisiä rc-tarvikkeita ja -laitteita Gs Racing -nimellä. Nykyään valikoima on erittäin laaja.


title: Jeff Buckley

text: Jeffrey Scott ”Jeff” Buckley (17. marraskuuta 1966 – 29. toukokuuta 1997) oli yhdysvaltalainen laulaja-lauluntekijä ja kitaristi.


title: Jeff Buckley

text: Buckley tunnettiin laajasta äänialastaan, ja häntä pidettiin yhtenä sukupolvensa lahjakkaimmista taiteilijoista heti esikoisalbumi "Gracen" julkistamisen jälkeen 1994. Vaikka albumi ei sijoittunut erityisen hyvin listoilla eikä ollut suuri myyntimenestys, Buckley saavutti arvostusta musiikkipiireissä. Buckley hukkui uintiretkellä 1997, joten ensialbumi jäi hänen ainoaksi studioalbumikseen. Kuolinvuonnaan Buckley oli suunnitellut toista albumiaan "My Sweetheart the Drunk", jonka jo valmiit kappaleet/demot julkaistiin vuonna 1998 albumilla "Sketches for My Sweetheart the Drunk".


title: Jeff Buckley

text: Buckleyn tunnetuimpia kappaleita ovat "Grace", "Last Goodbye", "So Real", "Hallelujah" ja "Everybody Here Wants You".


title: Jeff Buckley

text: Jeff Buckley syntyi Kalifornian Anaheimissa. Hän oli Mary Guibertin ja Tim Buckleyn ainoa poika. Isä oli myös laulaja-lauluntekijä ja julkaisi folk- ja jazz-levyjä 1960- ja 1970-luvuilla.


title: Jeff Buckley

text: Helmikuussa 1990 Jeff Buckley muutti New Yorkiin, mutta sai vain vähän tilaisuuksia toimia muusikkona. Hän tutustui intialaiseen ja pakistanilaiseen qawwali-musiikkiin ja ihaili Nusrat Fateh Ali Khania, joka on tunnetuimpia tyylin edustajia. Samoihin aikoihin Buckley innostui myös blues-legenda Robert Johnsonin musiikista.


title: Jeff Buckley

text:
Syyskuussa 1990 Buckley muutti Los Angelesiin, kun hänen isänsä entinen manageri Herb Cohen tarjoutui auttamaan häntä demonauhan tekemisessä. Seuraavana keväänä hän lensi takaisin New Yorkiin ja teki ensiesiintymisensä isälleen omistetussa konsertissa. Hän alkoi työskennellä yhdessä Gary Lucasin kanssa ja kirjoitti laulut "Grace" ja "Mojo Pin". Syksyllä Buckley esiintyi Lucasin yhtyeen kanssa. Buckley jätti bändin ja esiintyi yksinään eri klubeissa ja kahviloissa Ala-Manhattanilla. Hän kutsui itseään ”ihmis-jukeboksiksi”, koska hän esitti muun muassa Leonard Cohenin, Edith Piafin ja Sly Stonen musiikkia. Hän sai yleisönsuosiota ja myös levy-yhtiöt kiinnostuivat hänestä.
Lokakuussa 1992 Buckley allekirjoitti kolmen levyn levytyssopimuksen Columbia Recordsin kanssa. Hänen ensimmäinen albuminsa "Grace" julkaistiin elokuun 23. päivänä 1994. Levy ei ollut suuri myyntimenestys, mutta kriitikot ja muut muusikot pitivät siitä. Levy myi kultaa Ranskassa ja Australiassa ja lopulta vuonna 2002 myös Yhdysvalloissa. Kappaleet "Grace", "Last Goodbye" ja "Hallelujah" ovat nousseet klassikoiksi vuosien saatossa.


title: Jeff Buckley

text: Yli kahden vuoden ajan Buckley oli kiertueella ympäri maailmaa. Näistä konserteista on tehty myös live-äänityksiä, joita on julkaistu hänen kuolemansa jälkeen. 1996–1997 välisenä aikana Buckley työsti materiaalia seuraavalle albumilleen, jonka nimikin oli jo päätetty: "My Sweetheart the Drunk". Hän ei saanut kuitenkaan työtään päätökseen.


title: Jeff Buckley

text: Toukokuun 29. päivänä vuonna 1997 Buckley meni uimaan Wolf-jokeen. Pian yhtyeen roudari Keith Foti huomasi, että Buckleytä ei enää näkynyt. Hänen ruumiinsa löytyi viikkoa myöhemmin. Sekä poliisi että kuolinsyyn tutkija totesivat, että kyseessä oli puhdas hukkumisonnettomuus. Buckleyn kuoleman jälkeen julkaistiin postuumisti erilaisia albumeita, joista yksi oli "Sketches for My Sweetheart the Drunk", joka sisälsi materiaalia, jota Buckley oli tehnyt hänen toiselle suunnitetulle albumille "My Sweetheart the Drunkille". Tämän kokoamisessa valvojana oli Buckleyn hyvä ystävä Chris Cornell.


title: Jeff Buckley

text: 2000-luvulla julkaistiin uudelleen albumit "Live at Sin-é" ja "Grace" remasteroituina sekä livealbumeita yms. Vuonna 2007 julkaistiin ensimmäinen "best of..." kokoelma "So Real: Songs From Jeff Buckley".


title: VOC-päästöt

text: VOC () tarkoittaa haihtuvia orgaanisia yhdisteitä. Niiden kiehumispiste on alle 250 °C ja joiden höyrynpaine lämpötilassa 20 °C on 0,01 kPa tai enemmän. Osa näistä on kaasuja jo huoneenlämmössä. Ne liukenevat helposti veteen. VOC-aineita tulee ympäristöön sekä luonnollisista lähteistä että ihmisen toimien seurauksena.


title: VOC-päästöt

text: VVOC-yhdisteet ("very volatile organic compounds") käsittävät ne haihtuvat orgaaniset yhdisteet, joiden kiehumispiste on välillä 0–50  °C ja höyrynpaine lämpötilassa 20  °C on yli 15 kPa. Puolihaihtuvat orgaaniset yhdisteet eli SVOC-yhdisteet ("semi volatile organic compounds") käsittävät ne puolihaihtuvat orgaaniset yhdisteet, joiden kiehumispiste on välillä 240–400  °C ja höyrynpaine on yli 10…10 kPa.


title: VOC-päästöt

text: Haihtuvat orgaaniset yhdisteet ovat osasyy savusumuun muodostamalla alailmakehän otsonia reagoidessaan auringonvalon läsnä ollessa typen oksideihin. Alailmakehässä otsoni on haitallista ihmisille, eläimille ja kasvillisuudelle. Vesiliukoisuutensa takia VOC-aineet ovat myös uhka pohjaveden laadulle. Joidenkin VOC-yhdisteiden on havaittu tai epäilty aiheuttavan syöpää.


title: VOC-päästöt

text: Suuri osa VOC-päästöistä tulee liikenteen palamattomista polttoainejäämistä. Toinen suuri lähde ovat kemialliset liuottimet.


title: VOC-päästöt

text: Joidenkin yritysten, kuten maalitehtaiden ja huoltoasemien ympäristöluvissa on velvollisuus vuosittaisten VOC-päästöjen raportointiin. Raportoitavia VOC-kemikaaleja ovat muun muassa:


title: VOC-päästöt

text: Euroopan unioni säätelee VOC-päästöjen enimmäismääriä direktiivillä.


title: VOC-päästöt

text: VOC-päästöjen pienentämiseksi VOC-yhdisteiden enimmäispitoisuutta eräissä maaleissa ja lakoissa on 2005 rajoitettu asetuksella ja laitoksille ja toiminnoille on 2015 asetettu päästörajat.


title: VOC-päästöt

text: Suomi ei ole pystynyt vähentämään VOC-päästöjään riittävästi kansainvälisistä kaukokulkeutumissopimuksista huolimatta. Näillä sopimuksilla Suomen olisi pitänyt vähentää VOC-päästöjään vähintään 30 prosenttia vuodesta 1988 vuoteen 1999 mennessä. Keväällä 2001 Suomen VOC-päästöt näyttivät vähentyneen vuoteen 1999 mennessä vain 9 prosenttia vuoden 1988 määrästä, joten maa tiedotti asiasta pöytäkirjojen täytäntöönpanoa valvovalle komitealle. Tarkennettu päästölaskelma osoitti sittemmin saasteitten laskun vähentyneen 24 prosenttia.


title: VOC-päästöt

text: Lainsäädäntö on tiukentanut kemianalan tuotteiden aiheuttamaa VOC-päästöjen määrää: Esimerkiksi maalien päästöjä on vähennetty siirtymällä liuotinohenteisista vesiohenteisiin laatuihin. Toinen tapa päästöjen vähentämiseen on ollut siirtyminen käyttämään UV-kovettuvia maaleja, joissa voi kuiva-ainepitoisuus olla jopa 100%, jolloin päästöjä ei synny.


title: VOC-päästöt

text: Maalien valmistuksessa syntyviä päästöjä eliminoidaan ottamalla haihtuvat aineet talteen prosessissa ja polttamalla ne katalyyttisesti.


title: VOC-päästöt

text: Merkittäviä VOC-päästölähteitä on myös metalliteollisuuden pinnoitteet kuten korroosionestoaineet. Suurien metallikappaleiden pinnoituksessa työntekijöillä on suuri riski altistua haitallisille yhdisteille. Yksi syy on se, että mahdollisesti varsinainen työn tekijä käyttää suojaimia mutta samoissa tehdastiloissa muilla suojaimia ei ole. Suomessa ollaan pisimmällä VOC-vapaiden korroosionestoaineiden kehityksessä. Näistä uusista nanopinnoitteista odotetaan uutta cleantech-vientituotetta Suomelle.


title: Ludvig Mikael Runeberg

text: Ludvig Mikael Runeberg (19. tammikuuta 1835 Helsinki – 29. maaliskuuta 1902 Porvoo) oli suomalainen luonnontieteilijä ja taiteilija. Hän oli Johan Ludvig ja Fredrika Runebergin vanhin poika ja toinen lapsi. Häntä aiemmin Fredrika oli synnyttänyt vuonna 1832 Anna Carolina -tyttären, joka kuoli jo ennen Ludvig Mikaelin syntymää.


title: Ludvig Mikael Runeberg

text: L. M. Runeberg pääsi ylioppilaaksi Porvoon lukiosta vuonna 1854. Hän suunnitteli alun perin ryhtyvänsä täyspäiväiseksi taiteilijaksi. Alaa pidettiin taloudellisesti kovin epävarmana, joten Runeberg päätti lähteä opiskelemaan luonnontieteitä. Hän valmistui Helsingin yliopistosta filosofian kandidaatiksi ja maisteriksi 1860 sekä opettajakandidaatiksi 1863. Runeberg oli luonnontieteen lehtorina Kuopion lukiossa ja lyseossa 1863–1888.


title: Ludvig Mikael Runeberg

text: Taiteilijanuransa Ludvig Mikael Runeberg aloitti vasta vetäydyttyään eläkkeelle Porvooseen. Hänen alaansa olivat maalaus ja kameekivien leikkaus/hionta.


title: Ludvig Mikael Runeberg

text: Runeberg kuoli vuonna 1902. Hän oli ollut naimisissa vuodesta 1861 Hanna Öhmanin (1840–1929) kanssa.


title: Fredrik Runeberg

text: Fredrik Karl Runeberg (7. lokakuuta 1850 Porvoo – 26. kesäkuuta 1884 Ruotsi) oli suomalainen lääkäri ja harrastelijavalokuvaaja. Hän oli yksi Johan Ludvig ja Fredrika Runebergin lapsista.


title: Fredrik Runeberg

text: Fredrik Runeberg pääsi ylioppilaaksi Porvoon lukiosta 1868. Hän valmistui Helsingin yliopistosta filosofian kandidaatiksi 1871, filosofian maisteriksi 1873, lääketieteen kandidaatiksi 1875 ja lääketieteen lisensiaatiksi 1880. Runeberg osallistui sotalääkärinä Venäjän-Turkin sotaan 1877–1878 ja hän toimi Tampereen apulaiskaupunginlääkärinä vuodesta 1882 alkaen.


title: Fredrik Runeberg

text: Runeberg matkusti vuonna 1875 tuberkuloosin johdosta etelään ja asui mm. Roomassa. Hänen kesällä 1875 ottamansa valokuvat Johan Ludvig Runebergista olivat viimeiset kansallisrunoilijasta otetut kuvat. Fredrik Runeberg kuoli kesäkuussa 1884 ollessaan matkalla Ruotsissa.


title: Fredrik Runeberg

text: Fredrik Runeberg oli naimisissa vuodesta 1878 Charlotte Törngrenin kanssa.


title: Rauha Rentola

text: Rauha Olivia Elisabet Rentola (4. helmikuuta 1919 Kuhmoinen – 20. heinäkuuta 2005 Helsinki) oli suomalainen näyttelijä. Rentola tunnettiin älykkäänä ja monipuolisena näyttelijänä, joka esiintyi lähes sadassa elokuvassa ja Suomen Kansallisteatterissa puoli vuosisataa. Rentola pääsi myös pari kertaa "Guinnessin ennätysten kirjaan" näyttelijänä, joka teki 6–7 elokuvaroolia vuodessa. Siiri Angerkosken ja Irja Rannikon jälkeen Rentola oli Suomen kolmanneksi eniten elokuvarooleja näytellyt nainen. Suomi-Filmin vakituinen näyttelijä Rentola oli vuosina 1940–1944. Hän voitti parhaan naissivuosan Jussi-palkinnon kolme kertaa.


title: Rauha Rentola

text: Rauha Rentola syntyi Kuhmoisissa 4. helmikuuta 1919 pastori Antti Rentolalle ja laulajatar Suoma Konkolalle. Hän oli kulttuurikodin kasvatti. Rentolan ollessa vielä vauva hänen isänsä kuoli. Isän kuoleman jälkeen perhe muutti Helsinkiin. Rentolalla oli neljä sisarusta, jotka vierailivat usein sukulaistensa luona. Rentoloilla kävi myös paljon tunnettuja laulajia ja näyttelijöitä. Liikunnallisena lapsena Rentola pääsi nuorena Helvi Salmisen tanssikouluun ja Kansallisteatterin satunäytelmiin jo yhdeksänvuotiaana. Rentola alkoi haaveilla teatteriurasta.


title: Rauha Rentola

text: Rentola pyrki Suomen Näyttämöopistoon silloin, kun oli jo selvinnyt, ettei hänestä olisi oikein pianistiksi eikä sairaanhoitajaksikaan. Rentola teki aluksi pieniä rooleja Helsingin Kansanteatterissa. Hänet kiinnitettiin 1. heinäkuuta 1944 Suomen Kansallisteatterin näyttelijäkuntaan, ja hän työskenteli siellä puolen vuosisadan ajan. Rentola oli keskeisissä rooleissa Eino Kaliman kansainvälistä huomiota herättäneissä Anton Tšehov -tulkinnoissa. Hän oli sekä "Lokin" että "Kolmen sisaren" Maša, "Kirsikkapuiston" Varja ja "Vanja-enon" Jelena. Rauha Rentolan uran viimeinen esiintyminen Kansallisteatterissa oli 11. marraskuuta 1992 ensi-iltaan tulleessa venäläisen Juri Ljubimovin ohjaamassa näytelmässä "Komeljanttarit", jossa hänellä oli mamma Balzaminovan rooli.


title: Rauha Rentola

text: Rentola oli tehnyt ensimmäisen elokuvaroolinsa jo vuonna 1939 elokuvassa "Vihtori ja Klaara", jossa esitti sairaanhoitajaa. Viimeinen elokuvarooli oli Speden elokuvassa "Liian iso keikka" (1986), jossa Rentola vain vilahtaa nopeasti kuvassa koiraa ulkoiluttavana naisena. Hän esiintyi 1990-luvulla televisiosarjassa "Bongari". Valkokankaalla Rentolan monipuolinen roolivalikoima ulottui sotilasfarssien palvelustytöistä pukudraamojen hienostonaisiin. Jussi-patsaan hän sai sivurooleista elokuvissa "Vuokrasulhanen" (1945), "Asessorin naishuolet" (1958) ja "Me" (1961). Pro Finlandia -mitali hänelle myönnettiin vuonna 1967.


title: Rauha Rentola

text: Rauha Rentola näytteli paljon sivurooleja elokuvissa, mutta niiden lisäksi hän teki myös muutamia isoja rooleja. Teatterissa hänet tunnettiin kuitenkin paremmin isojen roolien näyttelijänä. Hän esiintyi myös lukuisissa radiokuunnelmissa, kuten Toini Vuoriston sovittamassa Bambi-kuunnelmassa Bambin äitinä, sekä niin ikään Vuoriston Noita Nokinenä -kuunnelmissa noitasisko Vilma Väkäleukana. Hän esiintyy myös Knalli ja sateenvarjo -kuunnelmasarjan jaksoissa "Päävoitto", "Viimeinen tahto vie läpi harmaan kiven", "Liukkaasti lääkärille", "Varsinaiset vaalit" ja "Nainen kuin nainen". Radiokuunnelmien lisäksi hän lainasi ääntään useille Disney-elokuvien hahmoille. Elämänsä viimeisen roolin Rentola teki ollessaan mukana Disneyn piirroselokuvassa "Kaunotar ja Kulkuri II – Pepin seikkailut" vuonna 2001 tehden muutaman vuorosanan elokuvaan.


title: Rauha Rentola

text: Rauha Rentola kuoli Meilahden sairaalassa pitkälliseen sairauteen 86-vuotiaana. Hänet on haudattu Jämsän Vanhalle hautausmaalle.


title: Parfyymi (vuoden 2006 elokuva)

text: Parfyymi () on Tom Tykwerin ohjaama elokuva vuodelta 2006. Suomen ensi-iltansa se sai 19. tammikuuta 2007. Elokuva perustuu Patrick Süskindin romaaniin "Parfyymi" vuodelta 1985.


title: 110393 Rammstein

text: 110393 Rammstein on asteroidi, joka on nimetty saksalaisen industrial metal -yhtye Rammsteinin mukaan. Asteroidin löysi Jean-Claude Merlin vuonna 2001. Rammsteinin periheli on 370 miljoonaa kilometriä ja apheli 440,7 miljoonaa kilometriä. Sen halkaisijaksi on arvioitu 3–6 kilometriä. Ennen nimeämistään asteroidi tunnettiin tunnuksella 2001 TC8.


title: Weinheim

text: Weinheim [ˈvaɪ̯nhaɪ̯m] on kaupunki Lounais-Saksassa, Baden-Württembergin osavaltion luoteisosassa. Runsaan 40 000:n asukkaan Weinheim on tunnettu maalauksellisesta vanhastakaupungistaan ja kahdesta linnastaan.


title: Weinheim

text: Weinheim sijaitsee Baden-Württembergin, Saksan lounaisimman osavaltion, luoteisosassa lähellä Hessenin rajaa Odenwald-vuoriston länsireunalla. Lähimmät suurkaupungit ovat Mannheim 15 km luoteeseen ja Heidelberg 18 km etelään. Odenwaldin reunaa pohjois-etelä-suuntaan kulkeva vanha Bergstraße-tie kulkee Weinheimin läpi. Historiallisesti kaupunki kuuluu Kurpfalzin maakuntaan, nykyisillään Weinheim on Rhein-Neckar-Kreisin piirikunnan suurin kaupunki.


title: Weinheim

text: Weinheimin naapurikunnat ja -kaupungit ovat idästä alkaen myötäpäivään lueteltuina Birkenau, Gorxheimertal, Heiligkreuzsteinach, Schriesheim, Hirschberg an der Bergstraße, Heddesheim, Viernheim ja Hemsbach. Lännessä ja idässä Weinheimin kaupungin alue rajoittuu Hessenin naapuriosavaltioon.


title: Weinheim

text: Varsinaisen Weinheimin kantakaupungin lisäksi kaupungin 58,11 km² mittaiseen alueeseen kuuluu kuusi kaupunginosaa, jotka olivat vuoden 1973 kuntaliitokseen asti itsenäisiä kuntia. Weinheimin kaikki seitsemän kaupunginosaa asukaslukuineen (30. 9. 2006) ovat:


title: Weinheim

text: Weinheim mainitaan ensimmäistä kertaa asiakirjoissa vuonna 755. Nimi "Weinheim" ei viitanne viiniin (), vaikka sitä seudulla viljelläänkin, vaan juontunee frankkilaisesta henkilönnimestä "Wino". 700-luvun loppupuolella Weinheim siirtyi Lorschin luostarin omistukseen.


title: Weinheim

text: Weinheimille myönnettiin markkinaoikeudet vuonna 1000 ja rahanlyöntioikeus vuonna 1065. Milloin Weinheim sai kaupungin oikeudet, ei tiedetä. Vuoden 1100 tiennoilla Lorschin apotti rakennutti Weinheimiin Windeckin linnan suojaamaan luostarin läänityksiä. Kun Lorschin luostari lakkautettiin vuonna 1232, Weinheim tuli lyhyeksi aikaa Mainzin arkkipiispan alaiseksi, mutta myös Reinin pfalzkreivit, myöhemmät Kurpfalzin vaaliruhtinaat, esittivät aluevaatimuksia kaupunkia kohtaan. Vuoden 1264 välimiesoikeus päätti, että Windeckin linna ja 1200-luvun keskivaiheilla perustettu kaupungin uusi osa siirtyivät pfalzkreivien hallitsemiksi, kun taas vanhakaupunki pysyi Mainzin alaisena. Tässä yhteydessä Weinheimista puhutaan myös ensi kertaa kaupunkina. 1308 myös vanhakapunki siirtyi pfalzkreivien alaiseksi, 1454 vanha ja uusi kaupunki yhdistettiin hallinnollisesti.


title: Weinheim

text: Kolmikymmenvuotisen sodan aikoihin ensin Weinheimin valtasivat ensin espanjalaiset (1621), sitten ruotsalaiset (1632) ja lopulta baijerilaiset (1634). 1600-luvun loppupuolen sodissa ranskalaiset valtasivat vuonna 1674 Weinheimin ja tuhosivat Windeckin linnan. Heidelbergin, silloisen Kurpfalzin pääkaupungin, tuhon jälkeen Kurpfalzin vaaliruhtinas siirsi residenssinsä samoin kuin Heidelbergin yliopiston, rahapajan ja kirjapainon 1698 väliaikaisesti Weinheimiin.


title: Weinheim

text: Vuonna 1803 Kurpfalzin vaaliruhtinaskunta lakkautettiin ja sen Reinin itäpuoliset osat, siis myös Weinheim, siirtyivät Badenin suurherttuakunnan omistukseen. 1846 valmistui junayhteys Weinheimiin. Vuoden 1973 aluereformissa Weinheimiin liitettiin kuusi naapurikuntaa, samalla kaupungista tuli osa uutta Rhein-Neckar-Kreisin piirikuntaa.


title: Weinheim

text: Weinheimin kunnanvaltuustossa konservatiivinen CDU on vahvin puolue kolmellatoista paikalla. Toiseksi vahvin puolue on sosiaalidemokraattinen SPD yhdeksällä paikalla, paikallisella vapaalla vaalilistalla ("Freie Wähler") on kahdeksan paikkaa. Vihreä puolue Bündnis 90/Die Grünen ja liberaalinen FDP seuraavat viiden ja kahden paikan vahvuudella.


title: Weinheim

text: Weinheimin pormestarina on toiminut vuodesta 2002 sosiaalidemokraatti Heiner Bernhard.


title: Weinheim

text: Weinheim on tunnettu "kahden linnan kaupunkina" (saks. "Zweiburgenstadt"), sillä kaupungin yläpuolella Odenwaldin rinteillä seisoo keskiaikaisen Windeckin linnan raunio ja Wachenburg-linna, jonka rakennutti vuosina 1907-1928 romantisoivaan tyyliin weinheimilaisten opiskelijoiden osakunta.


title: Weinheim

text: Vanhankaupungin keskeisin paikka on kaupungin tori, jonka päädyssä seisoo vuosina 1911-1913 vanhemman kirkon paikalle rakennettu uusromaaninen pyhän Laurentiuksen kirkko. Torin laitaa koristavat vanha raatihuone (1557), jonka edessä seisoo torikaivo, ja niin sanottu Leijona-apteekki ("Löwenapotheke") 1600-luvun alkupuolelta. Vanhankapungin pääkadun, Hauptstraßen, laidalla on vuonna 1736 vihitty luterilainen kirkko. Laaksossa vanhankaupungin reunalla pienen puron varrella sijaitsee vanha nahkurien kortteli nimeltään Gerberbachviertel. Tämä keskiaikainen kortteli on mutkittelevine kujineen ja vanhoine ristikkotaloineen erityisen maalauksellinen. Vanhasta kaupunginmuurista on jäljellä vielä torni nimeltään "Blauer Hut" eli "sinihattu", lisäksi kaupungissa seisoo niin sanottu noitatorni ja punainen torni.


title: Weinheim

text: Entinen ruhtinaiden residenssi, jonka vanhimmat osat ovat peräisin 1400-luvulta, toimii nykyään Weinheimin raatihuoneena. Sitä ympäröivässä puistossa kasvaa eksoottisia kasveja, muun muassa Saksan suurin setripuu. Kaupungin reunalla sijaitsee niin sanottu "eksoottimetsä", jonne istutettiin 1800-luvun loppupuolella mammuttipetäjiä, jotka ovat kasvaneet yli 55:n metrin korkuisiksi.


title: Arnoldin kissa

text: Arnoldin kissa on kaoottinen kuvaus torukselta itselleen. Se liittyy läheisesti dynaamisten systeemien toimintaan. Kuvaus on nimetty venäläisen matemaatikon, Vladimir Arnoldin mukaan, joka käytti kissaa esimerkkinä kuvauksen ominaisuuksista 1960-luvulla. Funktiona se on esimerkki Anosovin diffeomorfismista. Arnoldin kissakuvaus on


title: Arnoldin kissa

text: tai kanonisessa muodossa, määrittelemällä formula_2 (vrt. Hamiltonin mekaniikka)


title: Arnoldin kissa

text: Koska Arnoldin kissakuvauksen Jacobin determinantti on yksi, se on paitsi kääntyvä, myös säilyttää pinta-alat. Käänteiskuvaus on


title: Arnoldin kissa

text: Jos "q" ja "p" ovat reaalilukuja, yhtälöiden modulossa oleva kokonaisluku "N" valitaan tavallisesti ykköseksi, jolloin kyseessä on kuvaus yksikköneliöltä itselleen syklisin reunaehdoin. Esimerkki tästä on oheisessa kuvassa, jossa kuvausta sovelletaan valokuvaan kissasta.


title: Lorenzo Runeberg

text: Lorenzo Runeberg (6. joulukuuta 1836 Helsinki – 9. huhtikuuta 1919 Helsinki) oli Johan Ludvig ja Fredrika Runebergin poika. Hän toimi itse lääketieteen alalla.


title: Lorenzo Runeberg

text: Runeberg pääsi ylioppilaaksi Porvoon lukiosta 1854. Hän opiskeli Helsingin yliopistossa ja hänestä tuli filosofian kandidaatti ja maisteri 1860, lääketieteen kandidaatti 1864 sekä lääketieteen lisensiaatti ja lääketieteen ja kirurgian tohtori 1867. Runeberg toimi lääkärinä muun muassa piirilääkärinä Vaasassa 1892–1897 ja Helsingissä 1897–1902 ja sekä ulkomailla Pariisissa ja Wienissä. Hän hoiti kansallisrunoilijaisäänsä tämän kärsimän aivoverenvuodon jälkeen. Lorenzo Runeberg osallistui myös säätyvaltiopäiville.


title: Lorenzo Runeberg

text: Lorenzo Runeberg kuoli vuonna 1919. Hän oli ollut vuodesta 1875 avioliitossa Gabriella Lévonin (1857–1924) kanssa.


title: Beyond the Infinite

text: Beyond the Infinite on trance-yhtye Juno Reactorin kolmas albumi. Se julkaistiin vuonna 1995.


title: Paradox Interactive

text: Paradox Interactive on vuonna 1999 perustettu ruotsalainen pelitalo. Yritys julkaisee muiden yritysten kehittämiä pelejä.


title: Paradox Interactive

text: Tytäryhtiö Paradox Development Studio on vuonna 1995 perustettu pelejä kehittävä yritys, joka tunnetaan historiallisista suurstrategiapeleistään.


title: Paradox Interactive

text: Yrityksen johtava peliohjelmoija on Johan Andersson. Toimitusjohtaja on Fred Wester, joka ohjasi studion digitaaliseen jakeluun.


title: Paradox Interactive

text: "Hearts of Iron IV" on myynyt yli puoli miljoonaa kappaletta, ja myyntimenestyksiä ovat niin ikään olleet "Hearts of Iron III", "Europa Universalis IV", "Crusader Kings II", "Victoria II" ja "Stellaris".Paradox Interactive julkaisee myös muiden studioiden kehittämiä pelejä.


title: Christina Rossetti

text: Christina Georgina Rossetti (5. joulukuuta 1830 Lontoo – 29. joulukuuta 1894 Lontoo) oli englantilainen runoilija. Hän käytti myös salanimeä Ellen Alleyne.


title: Christina Rossetti

text: Rossetti syntyi Lontoossa ja sai opetusta kotona. Hän oli taiteellisesta suvusta; perheen isä oli italialaissyntyinen runoilija Gabriele Rossetti. Hänen sisaruksiaan olivat taidemaalari-runoilija Dante Gabriel Rossetti sekä kirjailijat William Michael Rossetti ja Maria Francesca Rossetti.


title: Christina Rossetti

text: Rossetti kärsi 14-vuotiaana hermoromahduksen ja sairasti vielä myöhemmällä iällään masennusta. Hän aloitti kirjoittamisen nuorella iällä, mutta ensimmäinen runokokoelma "Goblin Market and Other Poems" julkaistiin vasta 1862, jolloin runoilija oli 31-vuotias.


title: Christina Rossetti

text: Rossetti jatkoi kirjoittamista lopun ikäänsä. Vuonna 1871 hän sairastui Gravesin tautiin ja vuonna 1891 syöpään. Rossetti kuoli joulukuussa 1894. Georgina Battiscombe on kirjoittanut Rossettista elämäkertateoksen.


title: Amerikanjuutalaiset

text: Amerikanjuutalaiset eli Yhdysvaltojen juutalaiset ovat yhdysvaltalaisia, jotka ovat etnisesti juutalaisia ja/tai joiden uskonto on juutalaisuus. Amerikanjuutalaisia on eri arvioiden mukaan 5,2–6,4 miljoonaa, ja he muodostavat maailman suurimman tai Israelin jälkeen toiseksi suurimman juutalaisyhteisön. Suurin osa amerikanjuutalaisista on aškenasijuutalaisia ja Itä-Euroopasta ja Venäjältä 1800-luvun lopulla ja 1900-luvun alussa muuttaneiden jälkeläisiä. Myös toisen maailmansodan aikana Euroopasta tuli Yhdysvaltoihin runsaasti juutalaisia pakolaisia.


title: Amerikanjuutalaiset

text: Yhdysvalloissa ei ole esiintynyt varsinaisia juutalaisvainoja, ja amerikanjuutalaiset ovatkin integroituneet amerikkalaiseen yhteiskuntaan hyvin. Juutalaisten vaikutusvallan on sanottu selittävän osin esimerkiksi Yhdysvaltojen Israel-myönteisen politiikan. Israel saa amerikanjuutalaisilta myös huomattavaa taloudellista tukea. Nykyään yhteisön pahin uhka on seka-avioliittojen yleisyys, sillä moni amerikanjuutalainen menee naimisiin ei-juutalaisen kanssa, eikä lasten identiteetti ole enää kovin juutalainen.Yhdysvalloissa on useita juutalaisuuden suuntauksia, joista osa siellä syntyneitä. Merkittävin suuntaus on konservatiivinen juutalaisuus, mutta myös reformijuutalaisuudella ja ortodoksijuutalaisuudella on paljon kannatusta. Rekonstruktionistinen juutalaisuus syntyi Yhdysvalloissa 1900-luvun alussa. Kaikkien suuntausten kattojärjestö on "The Synagogue Council of America".


title: Amerikanjuutalaiset

text: Ensimmäiset juutalaiset saapuivat Uuteen Amsterdamiin vuonna 1654. Vuosisadan loppuun mennessä oli toinen juutalaisyhteisö perustettu Charlestoniin. Ensimmäinen synagoga rakennettiin 1729. Alkuun Pohjois-Amerikan brittiläisten siirtokuntien juutalaiset olivat lähinnä espanjalaistaustaisia sefardijuutalaisia, mutta vuoteen 1730 mennessä Keski- ja Itä-Euroopan aškenasijuutalaisia, etenkin saksalaisia, oli siirtokuntien juutalaisista jo enemmistö. 1700-luvun lopulla Yhdysvaltojen alueella asui kaiken kaikkiaan noin 4 000 juutalaista, joista suurin osa koillisen suurissa kaupungeissa.


title: Amerikanjuutalaiset

text: 1700-luvulla juutalaiset toimivat lähinnä kauppiaina ja maahantuojina. Heillä oli täydet kansalaisoikeudet, lukuun ottamatta siirtokuntien hallintoa, joka oli protestanttien yksinoikeus. Tämäkin rajoitus poistui vuonna 1826. Juutalaisvainoja ei esiintynyt maassa, jonka asujaimisto koostui suurelta osin Euroopasta uskonnollista syrjintää paenneista.


title: Amerikanjuutalaiset

text: 1800-luvun lopulla siirtolaisuus Yhdysvaltoihin kiihtyi, ja juutalaisväestö oli kasvanut vuoteen 1887 mennessä jo 280 000:een. Saksassa syntynyt reformijuutalaisuus sai Yhdysvalloissa vankan jalansijan, ja juutalaisväestö maallistui. Myös integraatio eteni: juutalaislapset kävivät samoja julkisia kouluja kuin kristityt.


title: Amerikanjuutalaiset

text: Vuonna 1880 vain joka kuudes Yhdysvaltain juutalainen oli itäeurooppalaista syntyperää. 1800-luvun loppuvuosikymmeninä kiihtynyt muuttoliike Itä-Euroopasta toi maahan kaksi miljoonaa juutalaista, ja vuoteen 1920 mennessä jo viisi kuudesosaa maan juutalaisista oli itäeurooppalaista perua. Tulokkaat asettuivat koillisen suurkaupunkeihin, kuten New Yorkiin, Philadelphiaan, Bostoniin ja Baltimoreen, ja nousivat kovalla työnteolla vuosikymmenien kuluessa köyhyydestä keskiluokkaan.


title: Amerikanjuutalaiset

text: Vuonna 1924 Yhdysvaltojen maahanmuuttolakia kiristettiin, ja sen seurauksena juutalaisten maahanmuutto tyrehtyi muutamaan tuhanteen vuodessa. 1920-luvulla maassa syntyi antisemitististä mielialaa, ja juutalaisille asetettiin rajoituksia, kuten yliopistokiintiöitä. Toisen maailmansodan aikana Yhdysvallat vitkutteli Euroopan keskitysleirien pommittamisessa. Sodan jälkeen Yhdysvalloista kuitenkin tuli Israelin läheinen liittolainen eikä maassa ole enää esiintynyt juurikaan antisemitismiä. Juutalaiset ovat integroituneet yhteiskuntaan, ja heitä on näkyvissä asemissa kaikilla elämänaloilla. Syrjinnän puuttuminen on toisaalta lisännyt seka-avioliittoja, minkä on pelätty horjuttavan juutalaisten identiteettiä.


title: Amerikanjuutalaiset

text: Yhdysvaltojen juutalaiset ovat olleet näkyvässä osassa amerikkalaisen populaarikulttuurin synnyssä. Itä-Euroopan juutalaissiirtolaiset toivat Yhdysvaltoihin 1900-luvun alussa oman laulu- ja musiikkikulttuurinsa, jonka tunnetuimpia edustajia olivat George Gershwin, Irving Berlin ja Al Jolson. Kuuluisin juutalainen jazzmuusikko on Benny Goodman, ja popmusiikin tunnetuimpia juutalaissyntyisiä esiintyjiä ovat muun muassa Bob Dylan, Paul Simon ja Carole King.


title: Amerikanjuutalaiset

text: Juutalaiset tuottajat, yrittäjät ja viihdealan ihmiset perustivat 1900-luvun alussa Hollywoodin elokuvateollisuuden, ja kaikki Hollywoodin alkuvuosikymmenten mogulit olivat juutalaisia. Tunnetuimpia uudemman ajan juutalaisia elokuvaohjaajia ovat muun muassa Steven Spielberg, Mel Brooks, Woody Allen ja Coenin veljekset.


title: Amerikanjuutalaiset

text: Yhdysvaltain sarjakuvakulttuuri on myös osin maan juutalaisten luomus, etenkin supersankarisarjakuvat: niin "Teräsmies", "Batman" kuin "Hämähäkkimieskin" ovat lähtöisin juutalaisten sarjakuvataiteilijoiden kynästä.


title: Amerikanjuutalaiset

text: Elokuva- ja standup-koomikoista juutalaisia on aina ollut suuri osa: heistä tunnetuimpia ovat esimerkiksi Marxin veljekset, Jerry Lewis ja Lenny Bruce.


title: Rexi

text: Rexi (oik. Raimo Kero, s. 21. maaliskuuta 1948, Kälviä) on suomalainen muusikko. Rexi teki ensimmäisen julkisen keikkansa vuonna 1964. Hän soitteli eri rautalankabändeissä, kunnes pestautui vuonna 1966 Kari Keiskin yhtyeeseen kitaristiksi ja laulusolistiksi. Samaan aikaan Rexi työskenteli myyjänä kokkolalaisessa musiikkiliikkeessä. Myöhemmin hän perusti oman liikkeen, Rexin Musiikin.


title: Rexi

text: Vuonna 1974 ilmestyi Rexin ensimmäinen, covereita sisältänyt albumi "Parhaat", jonka julkaisi Jukka Kuoppamäen levy-yhtiö Satsanga. Ensimmäisen hittinsä Rexi sai vuonna 1977, jolloin hän pääsi Syksyn Sävel -kilpailuun kappaleella "Puhtaat purjeet", jonka oli säveltänyt ja sanoittanut Raul Reiman. Vaikka kappale sijoittautui vasta viidenneksi, se pysytteli vuoden verran Mitä Suomi soittaa -listalla. Heti perään julkaistiin samanniminen albumi, jossa oli hieman sekava kokoelma eri tyylilajeja edustavia kappaleita.


title: Rexi

text: 1980-luvun alkajaisiksi Rexiltä ilmestyi tanssikappaleita sisältävä albumi "Katseet", jonka nimisävelmä on suomennos Art Garfunkelin levyttämästä kappaleesta "Bright Eyes". Albumin varsinaiseksi vetonaulaksi muodostui Raul Reimanin sävellys "Pepita".


title: Rexi

text: Syksyllä 1984 Rexi sai ÄKT:n Emma-palkinnon Syksyn Sävel -ehdokkaastaan "Kun sen aika on", jonka sävelsi Veikko Samuli ja sanoitti Raul Reiman.


title: Rexi

text: 1980-luvulla Rexin taustayhtyeenä oli Napoleon-niminen kokoonpano. Kolmisen vuotta keikkailtuaan hän päätti vetäytyä julkisuudesta. Hän oli osakkaana Veikko Samulin levy-yhtiössä "VIP Music" ja pyöritti musiikkiliikkeensä ohella omaa RM-studiota, joka ensin toimi Kokkolassa ja myöhemmin Helsingissä. Näihin aikoihin hän sävelsi lauluja eri artisteille, joista esimerkkeinä ovat Kari Tapion levyttämät kappaleet "Haavetango" ja "Tyttö kuin taivaasta".


title: Rexi

text: 1990-luvun alussa Rexi aloitti laulamisen uudelleen. Vuonna 1992 hän osallistui euroviisukarsintoihin säveltämällään kappaleella "Ruskaa näin sinun silmissäsi" yhdessä Kaija Pohjolan kanssa. Huonosta sijoituksesta lannistumatta Rexi aloitti jälleen tiiviin keikkaputken.


title: Rexi

text: Vuonna 1998 Rexi levytti albumillisen hengellisiä kappaleita, joista mainittakoon "Merten mies". Hänen tuorein levytyksensä on Raul Reimanin aiemmin julkaisemattomaan tekstiin pohjautuva "Ikuiset lumet", joka ilmestyi helmikuussa 2012. Samana vuonna ilmestyi myös Rexin ja Hannele Kalliokosken käsialaa oleva kappale "Juna lähtee jo".


title: Rexi

text: Rexi on lisäksi toiminut myös sanoittajana, esimerkiksi suurin osa Rexin sanoituksista julkaistiin albumissa Siunaa Jeesus lastasi ja lisäksi Souvarit-yhtyeelle hän teki joitakin kappaleita kuten Kairankulkija ja Leikkivät aallot. Rexin säveltämän ja Kari Tapion sanoittaman Haavetango-kappaleen on levyttänyt Kari Tapion lisäksi myös Ensio Kaustinen ja Pekkaniskan Pojat.


title: Rexi

text: Nykyään Rexi keskittyy enemmän maalaamiseen, puusepäntöihin ja veneiden suunnitteluun mutta keikkailee silloin tällöin, esimerkiksi Raimo on esiintynyt jonkin verran Ruotsalon kyläjuhlissa.


title: Tutkijaliitto

text: Tutkijaliitto (Suomen Tutkijaliitto – Forskarförbundet i Finland ry.) on vuonna 1976 perustettu suomalaisten tieteellisen tutkimustyön harjoittajien yhdistys, joka ilmoittaa tukevansa "monitieteellistä ja kriittistä tutkimusta".


title: Tutkijaliitto

text: Historiansa aikana Tutkijaliitto on käynyt läpi useita perusteellisia muutoksia niin jäsenmäärässä kuin toimintansa luonteessa. Liiton toiminnassa ovat vuorotelleet yhteiskunnallinen kantaa ottava radikalismi ja viileä akateeminen analyysi. Aluksi sekä luonnontieteitä että ihmistieteitä yhteen tuovan liiton toiminnassa nykyään keskeiseksi tieteenaloiksi ovat painottuneet yhteiskuntatieteet, filosofia, humanistiset tieteet, ympäristötiede, oikeustiede, taloustiede sekä taideteoreettinen tutkimus.


title: Tutkijaliitto

text: Nykyään Tutkijaliitto vaalii ennen kaikkea monitieteellistä ja kriittistä tutkimustyötä, tieteen suomenkielistä julkaisemista ja laadukkaan tutkimuksen ja tieteen tuomista ja liittämistä kansalaisyhteiskunnassa käytäviin keskusteluihin. Tutkijaliitto ei ole tiedettä popularisoiva järjestö vaan monitieteinen yhdistys, joka pyrkii yhdistämään uusimman tieteen ja tutkimuksen suoraan kansalaisyhteiskunnan keskusteluihin. Liitto pyrkii tarjoamaan yhteisen foorumin useiden tieteenalojen edustajille ja uusia näkökulmia avaavalle kriittiselle tutkimukselle. Tutkijaliitto onkin toiminut edelläkävijänä erilaisten teoreettisten keskustelujen johdatuksessa kansalliseen tietoisuuteen. Erityisen merkittävä rooli Tutkijaliitolla on ollut eurooppalaisen yhteiskuntateorian, filosofian ja keskustelun johdattamisessa Suomeen.


title: Tutkijaliitto

text: Tutkijaliiton nykyiseen toimintaan kuuluvat muun muassa tieteelliset seminaarit, esitelmä- ja luentotilaisuudet, koulutus- ja tiedotustoiminta sekä tieteellisen kirjallisuuden ja Tiede & edistys -aikakauslehden julkaiseminen.


title: Tutkijaliitto

text: Tutkijaliitto on Tieteellisten seurain valtuuskunnan, Tiedekustantajien liiton ja Kulttuuri-, mielipide- ja tiedelehtien liiton (Kultti) jäsen.


title: Tutkijaliitto

text: Liiton toimeenpaneva elin on 10–15 jäsenestä koostuva hallitus ja tämän valvoma toiminnanjohtaja.


title: Tutkijaliitto

text: Tutkijaliiton lähes 40-vuotinen historia on ollut hyvin polveileva ja heijastanut osaltaan yhteiskunnallisen teorian ja keskustelun ajankohtaisia muutoksia sekä samalla muuttuvia näkemyksiä tieteen ja yhteiskunnan suhteista. Kimmo Lind on käsitellyt tuota historiaa 70- ja 80-luvun osalta teoksessaan "Radikalismista aikalaisanalyysiin: Tutkijaliiton kehitys 1970-luvulta 1990-luvulle".


title: Tutkijaliitto

text: Tutkijaliiton alkutaival sijoittuu 1970-luvun akateemiseen vasemmistolaiseen opiskelijaliikehdintään. Perustava kokous järjestettiin Sosialistisen opiskelijaliiton aloitteesta 18. tammikuuta 1976. Järjestö teki alkuvuosina yhteistyötä Suomen kommunistisen puolueen oppositioon kiinnittyneen "taistolaisen" opiskelijaliikkeen kanssa. Lindin mukaan se "jatkoi puoluepoliittisen opiskelijalinjan konseptiota suhteellisen suoraan ja kritiikittömästi aina 1970-luvun lopulle asti." Liiton ensimmäinen puheenjohtaja oli Seppo Toiviainen. 1970-luvulla liiton toiminta olikin laajinta ja sen jäsenmäärä historiansa suurin. Tulloin liiton toiminnassa oli mukana myös luonnontieteilijöitä. Liitto julkaisi monitieteellisesti, mutta kuitenkin pääosin "marxilaisesti" suuntautunutta tutkimusta ja kävi keskusteluja marxilaisesta teoriasta.


title: Tutkijaliitto

text: 1980-luvun alussa liitossa jo vähemmistöksi jääneet taistolaiset marssivat liitosta ulos. Pyrkien eroon alun vahvemmasta poliittisesta suuntauksesta liitossa säilytettiin edelleen kriittisen yhteiskunta-analyysin ohjelma. Liitosta muodostuikin nyt monitieteellisen kriittisen tutkimuksen yhteen kokoava järjestö. Alun marxilaisesta tieteen painotuksesta siirryttiin yleiseen kriittisen yhteiskunnan, tieteen ja teorian tutkimuksen tukemiseen. Erityisesti yhteiskunnallisen edistyksen teema korvautui yhteiskuntakritiikin painotuksella ja myös liiton julkaiseman lehden "Tiede & edistys" nimeä ehdotettiin muutettavan Tieteeksi ja kritiikiksi.


title: Tutkijaliitto

text: Monitieteellisyys pysyi yhä liiton ohjelmassa, mutta todellisuudessa liiton painopiste oli nyt selvästi yhteiskunnallisessa ja varsinkin sosiologisessa tutkimuksessa, sekä yhteiskuntateorian klassikoiden julkaisussa. Liitosta muodostui yhä enemmän yhteiskuntatieteilijöiden ja tutkijoiden järjestö.


title: Tutkijaliitto

text: 1980-luvulla Tutkijaliitto oli osaltaan tuomassa Suomeen keskustelua modernista ja postmodernista. Yhteiskuntakritiikistä siirryttiin yhteiskuntatieteellisen aikalaisdiagnoosin suuntaan.


title: Tutkijaliitto

text: 1990-luvun alussa liitossa painottui yhteiskuntateorian lisäksi myös aate-, sosiaali- ja mikrohistorian tutkimus. Liiton puheenjohtajana toimi yhteiskuntapolitiikan professori Marja Järvelä.


title: Tutkijaliitto

text: 1990-luvun puolivälissä liitto otti jälleen uutta suuntaa. Painotus siirtyi yhä teoreettisempaan ja filosofisempaan suuntaan.


title: Tutkijaliitto

text: 1990-luvun puolivälissä liitossa perustettiin uusi "Paradeigma"-sarja, jonka aloitti yllättävästi konservatiivisen italialaisen antiikin filosofian ja Nietzsche-tutkijan Giorgio Collin "Filosofian synty" -teos. Paradeigmasta muodostui yhä vahvemmin eurooppalaisen ajattelun klassikkosarja. Liiton puheenjohtajana toimi erityisesti italialaiseen yhteiskuntateoriaan ja filosofiaan perehtynyt Jussi Vähämäki.


title: Tutkijaliitto

text: 2000-luvulla yhteiskuntatieteellisen teorian ja tutkimuksen lisäksi liitossa on kustannettu myös erityisesti taiteen ja kirjallisuuden tutkimusta. Liiton puheenjohtajana on toiminut monitieteellisesti suuntautunut Markku Koivusalo.


title: Tutkijaliitto

text: Liitto myös uudisti jälleen julkaisutoimintaansa. Paradeigma-sarjasta erotettiin vuonna 2005 tieteellisen tutkimuksen julkaisemiseen keskittyvä "Episteme"-sarja.


title: Tutkijaliitto

text: Vuonna 2006 liitto perusti uuden "Polemos"-sarjan kantaa ottavan ajankohtaisen yhteiskuntakriittisen kirjallisuuden julkaisemiseksi.


title: Tutkijaliitto

text: Tutkijaliitto järjestää Kritiikki-kahvila-keskustelutilaisuuksia julkaisuistaan sekä osallistuu Ikuisesti ajassa -keskustelusarjojen järjestämiseen.


title: Tutkijaliitto

text: Liitto järjestää myös muita seminaareja ja tilaisuuksia yhteistyössä muiden tieteellisten seurojen kanssa.


title: Tutkijaliitto

text: Liitto on vahvasti mukana Tieteen kieli -projektissa ja on toiminut aloitteentekijänä ja järjestäjänä Tiedä suomeksi -kiertueessa.


title: Tutkijaliitto

text: Joka elokuun viimeisenä viikonloppuna Tutkijaliitto pitää Sibelius-Akatemian tiloissa Järvenpään Kallio-Kuninkalassa teemaseminaarin. Se on luonteeltaan monitieteinen ja keskusteleva. Tätä kesäkoulun nimellä tunnettua seminaaria järjestävät Kirsti Määttänen ja Tuomas Nevanlinna.


title: Tutkijaliitto

text: Tutkijaliitto toimii monitieteisen kriittisen aikakausjulkaisun Tiede & edistys julkaisijana.


title: Tutkijaliitto

text: Tutkijaliitto on toiminut merkittävänä kirjallisuuden julkaisijana Suomessa. Kustannustoiminta jakaantuu nykyään kolmeen sarjaan:


title: Sammy Davis Jr.

text: Samuel George ”Sammy” Davis Jr. (8. joulukuuta 1925 – 16. toukokuuta 1990) oli yhdysvaltalainen laulaja ja näyttelijä.


title: Sammy Davis Jr.

text: Davis alkoi harrastaa steppausta jo kolmivuotiaana. Varsinaisen uransa hän aloitti toisen maailmansodan jälkeen yökerholaulajana. Läpimurtoalbuminsa "Starring Sammy Davis, Jr." (1955) jälkeen hän esiintyi myös monissa elokuvissa ja Broadway-tuotannoissa. Monet pitävät hänen parhaimpina esiintymisvuosinaan 50- ja 60-lukua. Uransa myöhemmäsä vaiheessa hän muodosti Rat Pack -nimisen kaveripiirin hyvien ystäviensä Frank Sinatran ja Dean Martinin kanssa. Tunnetuin hänen esittämänsä laulu on Leslie Bricussen ja Anthony Newleyn tekemä "The Candy Man", joka alun perin soitettiin vuoden 1971 elokuvassa "Jali ja suklaatehdas". Muistettavimpiin esityksiin kuuluvat myös hitit ”Mr. Bojangles”, ”What Kind of Fool Am I”, ”Hey There” ja ”I’ve Gotta Be Me”.


title: Sammy Davis Jr.

text: Sammy Davis joutui 19. lokakuuta 1954 vakavaan auto-onnettomuuteen, jossa hän oli lähellä kuolemaa. Hän menetti vasemman silmänsä ja piti sen päällä silmälappua kuuden kuukauden ajan, minkä jälkeen hän alkoi käyttää lasisilmää.


title: Sammy Davis Jr.

text: Davis eli epäterveellisesti, käytti muun muassa alkoholia, tupakkaa ja huumeita. Hän kuoli kurkkusyöpään 64-vuotiaana. Leikkaus olisi voinut pelastaa hänet, mutta sen seurauksena hän ei olisi enää kyennyt laulamaan, joten hän kieltäytyi operaatiosta.


title: Tiede & edistys

text: Tiede & edistys on Tutkijaliiton julkaisema monitieteinen kriittinen aikakausjulkaisu.


title: Tiede & edistys

text: Lehden toimituskuntaan kuuluvat Yrjö Haila, Sara Heinämaa, Elisa Heinämäki, Ilpo Helén, Merja Hintsa, Ari Hirvonen, Timo Kaitaro, Markku Koivusalo, Taneli Kukkonen, Turo-Kimmo Lehtonen, Susanna Lindberg, Miika Luoto, Mika Ojakangas, Tuija Pulkkinen, Kimmo Sarje ja Petri Ylikoski.


title: Tiede & edistys

text: Julkaisun päätoimittajat:


title: Lluvia de Peces

text: Lluvia de Peces (Kalojen sataminen) on ainutlaatuinen ilmiö, jota on tapahtunut Hondurasissa, Yoron departementissa ("maakunnassa") yli vuosisadan ajan joka vuosi.


title: Lluvia de Peces

text: Kalojen sade on yleinen aihe hondurasilaisissa kansantarinoissa.


title: Lluvia de Peces

text: Kaloja sataa touko- ja heinäkuun välisenä aikana. Silminnäkijöiden mukaan ennen kalojen ilmaantumista näkyy tumma pilvi, salamoi, tuulee voimakkaasti ja sataa 2-3 tuntia. Sateen lakattua satoja kaloja löytyy maasta. Monet käyttävät kaloja ruoaksi. Hondurasilaisen TV-aseman mukaan kaloja on satanut viime aikoina kaksi kertaa vuodessa. Vuodesta 1998 lähtien tätä jokavuotista ilmiötä on juhlistettu festivaalilla


title: Lluvia de Peces

text: Kaloja ja muitakin eläimiä sataa toisinaan muuallakin maailmassa, mutta tämä ilmiö on ainutlaatuinen, koska se tapahtuu joka vuosi.


title: Lluvia de Peces

text: Joidenkin mielestä kalojen sataminen on luonnollinen sääilmiö. Joidenkin tietojen mukaan kalat olisivat 225 kilometrin päästä Atlantilta. Toisten tietojen mukaan ne kuitenkin olisivat makean veden kaloja.


title: Lluvia de Peces

text: Jotkut väittävät, että kalat eivät tulekaan taivaalta, sillä ei ole tiedossa, että kaloja olisi pudonnut talojen katoille. Sen sijaan kalat olisivat peräisin läheisestä joesta, josta ne olisivat uineet maanalaista vesisuonta pitkin ja päätyneet maanpinnan yläpuolelle.


title: Lluvia de Peces

text: Ilmiölle ei ole yleisesti hyväksyttyä tieteellistä selitystä.


title: Lluvia de Peces

text: Jotkut uskovat, että ilmiö johtuu katolilaisesta saarnaajasta Jose Manuel Subiranasta, jota monet pitävät pyhimyksenä. Tarinan mukaan hän kävi Hondurasissa vuosina 1856-1864, ja tavattuaan niin paljon köyhiä ihmisiä hän rukoili Jumalalta ihmettä tuomaan ruokaa. Tarinan mukaan kalojen sadetta on esiintynyt siitä lähtien.


title: La Voix humaine

text: La Voix humaine () on Francis Poulencin viimeinen ooppera, joka sai ensiesityksensä Milanon "Piccolo Scala" -oopperassa. Pariisissa se esitettiin "Opéra-Comique'issa" 6. helmikuuta 1959. Lyhyt, yksinäytöksinen teos perustuu Jean Cocteaun näytelmään. Oopperassa on vain yksi roolihahmo, nimetön nainen, joka keskustelee puhelimessa rakastettunsa kanssa. Oopperan aikana selviää, että suhde on kariutumassa ja ooppera päättyy epätoivoisen naisen kuiskatessa puhelimeen "rakastan sinua". Rooli sävellettiin alun perin sopraano Denise Duvalille.


title: Aladobix

text: Aladobix () on Asterix-sarjakuvan henkilöhahmo. Hän on gallialaisen kylän kyläpäällikkö. Aladobix oli mukana jo sarjan ensimmäisessä albumissa "Asterix gallialainen".


title: Aladobix

text: Aladobix on Gallian sodan sotaveteraani, ja hänen kodissaan on sisäänkäyntioven yllä härän pää. Aladobix pitää mielellään mahtipontisia puheita, varsinkin kyläjuhlissa. Aladobix istuu kotonaan valtaistuimella ja kulkee ulkona seisten kilvellä, jota kantaa tavallisesti kaksi miestä. Keskenään erimittaisten kilvenkantajien ulkonäkö pysyy samana albumista "Asterix ja Caesarin lahja" alkaen. Albumin "Asterix ja kadonnut kilpi" mukaan Aladobixin kilpi on sama kilpi, jonka gallialaisten ylipäällikkö Vercingetorix luovutti Julius Caesarille antautumisen merkkinä Alesian taistelun jälkeen. Aladobix on ollut kylän päällikkönä koko sarjan ajan, tosin pari kertaa hänen asemansa on haastettu.


title: Aladobix

text: Aladobixilla on voimakastahtoinen vaimo Smirgeline ("Bonnemine"). Heillä ei ole lapsia. Smirgelinen veli Homeopatix on Parisiumissa asuva menestynyt liikemies, jota Aladobix ei voi sietää.


title: Aladobix

text: Aladobixin suomenkielinen nimi on peräisin aladobi-ruokalajista. Englanniksi hahmon nimi on Vitalstatistix.


title: Tom Tykwer

text: Tom Tykwer (s. 23. toukokuuta 1965 Wuppertal, Länsi-Saksa) on saksalainen elokuvaohjaaja, elokuvakäsikirjoittaja ja säveltäjä. Hän on toiminut elokuva-alalla monissa muissakin tehtävissä kuten tuottajana.


title: Harri Tuominen

text: Harri Tuominen (1. huhtikuuta 1944 Kuusankoski – 1. maaliskuuta 2006) oli suomalainen säveltäjä ja kuoronjohtaja. Häntä opettivat vuosina 1966–1973 Tauno Marttinen ja Ahti Sonninen.


title: Harri Tuominen

text: Tuominen nimitettiin vuodesta 1969 Kuusankosken Työväen Laulajien johtajaksi. Hän johti Kuusankosken jälkeen Joensuussa ja vuosina 1975–1994 Lappeenrannassa. Tuominen toimi lisäksi Kuusankosken musiikki- ja taidelautakunnan puheenjohtajana 1969–1972. Vuodet 1979–1990 hän kuului Kotkan merilaulufestivaalien tuomaristoon. Tuominen oli Kymen läänin taidetoimikunnan läänintaiteilijana.


title: Harri Tuominen

text: Tuominen piti vuodesta 1973 alkaen omia sävellyskonserttejaan Kouvolassa, Kotkassa, Lappeenrannassa, Porissa, Imatralla ja Kuusankoskella. Tuominen kuoli 2006, kuukautta aiemmin kuin olisi täyttänyt 62 vuotta. Hänen sävellystuotantoonsa kuuluu näyttämömusiikin lisäksi muun muassa orkesteriteoksia ja vokaalimusiikkia. Kotkan kaupunki tilasi häneltä teoksen "Nocturne in City" kaupungin satavuotisjuhlaan.


title: Ivo Cruz

text: Ivo Cruz (19. toukokuuta 1901 – 8. syyskuuta 1985) oli Brasiliassa syntynyt säveltäjä, jonka molemmat vanhemmat olivat portugalilaisia. Hän aloitti musiikinopintonsa Lissabonissa.


title: Ivo Cruz

text: Cruz lähti vuonna 1925 Saksaan. Opiskeltuaan aikansa siellä hän perusti Portugalissa filharmonisen orkesterin ja toimi vuosina 1938–1971 kansallisen konservatorion rehtorina. Hänen edeltäjänsä tässä toimessa oli ollut Vianna da Motta. Cruz ehti ennen kuolemaansa Lissabonissa vuonna 1985 julkaista omaelämäkertateoksen.


title: Wagnerilaisuus

text: Wagnerilaisuus () on saksalaisen oopperasäveltäjän Richard Wagnerin (1813–1883) musiikiin, teoreettisiin kirjoituksiin, poliittisiin ajatuksiin ja esteettisiin näkemyksiin perustuva aatesuuntaus. Wagnerilaisuuden merkitys oli suurin 1800-luvun loppupuolella, jolloin erityisesti musiikkimaailma oli jakautunut Wagnerin kiihkeisiin kannattajiin, jotka suosivat ohjelmamusiikkia, ja vastustajiin, jotka olivat absoluuttisen musiikin kannalla.


title: Wagnerilaisuus

text: Poliittisessa merkityksessä wagnerilaisuus oli alun perin luokkatietoinen liike, joka myöhemmin suuntautui esifasismiin. Taidepiireissä Wagnerin vaikutus ilmeni erityisesti dekadenttisissa ja symbolistisessa taidesuuntauksissa.


title: Istat

text: Istituto Nazionale di Statistica (Istat) on Italian valtion tilastovirasto eli kansallinen tilastokeskus.


title: Istat

text: Se perustettiin vuonna 1926 keräämään ja organisoimaan valtiolle tärkeitä tilastotietoja. Yksi sen tehtävistä on väestönlaskenta.


title: Mika Ojakangas

text: Mika Marko Ojakangas (s. 1. joulukuuta 1966 Ylivieska) on suomalainen politiikan tutkija ja esseisti. Vuodesta 2010 hän on toiminut valtio-opin professorina Jyväskylän yliopistossa erityisalueina poliittisen ajattelun, kulttuurin ja retoriikan tutkimus.


title: Mika Ojakangas

text: Ojakangas valmistui valtiotieteen maisteriksi Helsingin yliopistosta vuonna 1991. Tohtoriksi hän väitteli vuonna 1997. Hän on työskennellyt tutkijana Genovan ja Helsingin yliopistossa. Vuodesta 2002 hän on ollut Helsingin yliopiston dosentti. Vuosina 2005–2010 hän oli akatemiatutkija.


title: Mika Ojakangas

text: Ojakankaan erikoisaloja ovat poliittinen teoria ja filosofia. Hän on perehtynyt varsinkin Carl Schmittin ajatteluun. Ojakangas on tutkinut myös kasvatuksen historiaa sekä julkaissut kasvatusoppaan sekä tutkinut omantunnon historiaa.


title: Mika Ojakangas

text: Vuosina 2007 –2013 Ojakangas toimi "Tiede & edistys" -lehden päätoimittajana.


title: Eriparivanhemmat

text: Eriparivanhemmat ry (lyhennys EPV) on vuonna 2004 perustettu Internetissä toimiva valtakunnallinen yhdistys. EPV:n tarkoituksena on auttaa eronneita tai muuten lastaan erossa toisesta vanhemmasta kasvattavia ihmisiä. Toiminta sisältää vertaistukea verkossa ja verkon ulkopuolella. EPV ylläpitää keskustelupalstaa internetissä.


title: Eriparivanhemmat

text: EPV:llä on Internet-yhteisössä toimivaa vertaistukitoimintaa - koulutetut tukihenkilöt auttavat eroamassa olevia sekä yksin- ja yhteishuoltajia. Tärkeä osa yhdistyksen vertaisverkon toimintaa ovat erilaiset tapaamiset, joita järjestetään eri puolella Suomea - kesänviettoa, ulkoilua, teatterireissuja, talvisia tapahtumia, pikkujouluja. Tapahtumia on sekä lasten kanssa vietettäväksi että aikuisten omaksi virkistykseksi. EPV on lastensuojelujärjestö.


title: Eriparivanhemmat

text: Eriparivanhemmat ry on Yhden Vanhemman Perheiden Liitto ry:n jäsenjärjestö.


title: Loismonnit

text: Loismonnit ("Trichomycteridae") ovat kaloja, joita tunnetaan noin 286 lajia Panaman, Costa Rican ja Etelä-Amerikan sisävesissä. Kaikki loismonnilajit eivät ole viiksekkäitä, mutta kaikilla loismonneilla on paljas iho ja solakka ruumis. Jotkut loismonnit loisivat vesieläimissä ja toisissa kaloissa.


title: Tuulenpesäsienet

text: Tuulenpesäsienet ovat "Taphrina"-sukuun kuuluvia kotelosieniä, jotka loisivat kasveilla ja muodostavat niihin erilaisia epämuodostumia, kasvaimia tai lehtilaikkuja. Tunnetuimpia näistä ovat lehtipuiden "tuulenpesät": oksien epänormaalin haaroittumisen seurauksena muodostuneet tiheät oksarykelmät.


title: Tuulenpesäsienet

text: Tuulenpesäsienien suku on erilaistunut muista sienistä; se on ainoa Taphrinales-lahkon suku. Tuulenpesäsienet ovat usein erikoistuneet loisimaan yhdellä kasvilajilla tai -suvulla. Pohjoismaissa tavataan noin 30 lajia muun muassa saniaisilla, koivuilla, lepillä, ja hanhikeilla. Jotkin lajit loisivat pelkästään lehdillä, toiset voivat loisia koko versossa.


title: Tuulenpesäsienet

text: Tuulenpesäsienet lisääntyvät itiöillä, jotka syntyvät suoraan loisittujen kasvinosien pinnalle muodostuvissa itiölavoissa (ei itiöemää).


title: Tuulenpesäsienet

text: "Tuulenpesiksi" kutsutaan myös havupuissa tavattavia somaattisessa solussa tapahtuneesta mutaatiosta johtuvia epämuodostumia (esimerkiksi pallolatvakuusi).


title: Tuulenpesäsienet

text: Pohjoismaissa tavataan noin 30 lajia.


title: Mtsenskin kihlakunnan lady Macbeth (ooppera)

text: Mtsenskin kihlakunnan lady Macbeth () Dmitri Šostakovitšin ooppera. Teos kantaesitettiin Leningradissa 22. tammikuuta 1934 ja Moskovassa kaksi päivää myöhemmin. Säveltäjän ja Aleksandr Preisin kirjoittama libretto perustuu Nikolai Leskovin vuonna 1865 ilmestyneeseen samannimiseen pienoisromaaniin. Tarina kertoo yksinäisestä naisesta, joka rakastuu iäkkään kauppiasmiehensä renkiin ja ajautuu murhaajaksi. Teoksessa on havaittavissa vaikutteita verismistä ja ekspressionismista.


text: Teos sai ensi-illassa innostuneen vastaanoton, ja sitä kuvailtiin jopa neuvostokulttuurin suursaavutukseksi, mutta kaksi vuotta myöhemmin se teilattiin täysin "Pravdassa" ilmestyneellä arvostelulla "Sekasotkua musiikin asemesta", jonka johdosta säveltäjä oli ilmeisen lähellä menettää henkensä. Oopperaa katsomaan saapunut Josif Stalin oli pöyristynyt oopperan modernistisesta sävelkielestä, seksuaalisesti värittyneistä kohtauksista ja liiallisesta individualismista.


text: Teoksen aiheuttaman kohun vuoksi "Lady Macbethia" esitettiin laajalti ulkomailla, mikä Neuvostoliitossa tulkittiin lisätodisteeksi oopperan turmiollisuudesta. Šostakovitš muokkasi vuosina 1955–1963 teoksesta uuden, erityisesti tekstiltään ja soitinnukseltaan muutetun version, lisäsi kaksi välisoittoa ja nimesi oopperan uudelleen päähenkilön mukaan "Katerina Izmailovaksi". Uudistettu laitos palasi näyttämöille Neuvostoliitossa 27 vuoden tauon jälkeen 8. tammikuuta 1963.


title: Luna 17

text: Luna 17 () oli Neuvostoliiton Luna-ohjelmaan kuulunut miehittämätön kuulento. Se laukaistiin kohti kuuta 10. marraskuuta 1970 ja se laskeutui kuuhun Sateiden mereen viikkoa myöhemmin.


title: Luna 17

text: Luna 17 oli onnistunut projekti, ja sen kuuhun laskeutunut Lunohod 1 -kuukulkija lähetti kuvia ja muuta tietoa maahan lähes vuoden ajan.


title: Algebrallinen sulkeuma

text: Matemaattisen kunnan algebrallinen sulkeuma on kuntalaajennusten teorian perusasioita.


title: Algebrallinen sulkeuma

text: Olkoon formula_1 kuntalaajennus. Jos formula_2 ovat algebrallisia yli formula_3:n (ks. algebrallinen laajennus), niin voidaan helposti osoittaa, että myös formula_4, formula_5, formula_6 ja (jos formula_7) formula_8 ovat algebrallisia. Siis kunnan formula_9 osajoukko formula_10 = {a | a on algebrallinen yli formula_3:n} on kunta, ja siis laajennuksen formula_1 välikunta.


title: Algebrallinen sulkeuma

text: Kuntaa formula_10 sanotaan kunnan formula_3 algebralliseksi sulkeumaksi. Zornin lemman avulla voidaan osoittaa, että jokaisella kunnalla on olemassa algebrallinen sulkeuma.


title: Cheri Cheri Lady

text: Cheri Cheri Lady on Modern Talkingin vuonna 1985 ilmestynyt single. Kappale lukeutuu yhtyeen tunnetuimpiin, ja se on duon toisella albumilla nimeltä "Let's Talk About Love". Se oli monien maiden ykköslistalla ilmestymisvuonna, muun muassa Suomessa, Saksassa, Libanonissa, Israelissa, Hongkongissa ja Kreikassa.


title: Algebrallisesti suljettu kunta

text: Kunnan formula_1 sanotaan olevan algebrallisesti suljettu jos se täyttää jonkin seuraavista (yhtäpitävistä) ehdoista:


title: Algebrallisesti suljettu kunta

text: Edellä formula_6.


title: Algebrallisesti suljettu kunta

text: Siis yksinkertaisemmin muotoiltuna algebrallisesti suljettu kunta on sellainen kunta, jossa "n":nnen asteen polynomilla on "n" nollakohtaa. Esimerkiksi kompleksilukujen kunta on algebrallisesti suljettu algebran peruslauseen nojalla, mutta reaalilukujen kunta ei sitä ole, sillä kaikilla reaalikertoimisilla polynomeilla ei ole lainkaan reaalisia ratkaisuja.


title: Logos

text: Logos () on kreikan kielen sana, jolla on monia merkityksiä. Se voi tarkoittaa puhetta, sanaa, merkitystä, ajattelua, järkeä, periaatetta, sääntöä, suhdetta tai oppia. Oikeudellisessa yhteydessä sana tarkoittaa lakia. Kreikkalaisessa oikeusjärjestelmässä lakia ei nähty ainoastaan kirjoitettuna lakina, vaan laki oli osa tuomarin puhetta. Tämän vuoksi kreikan kielen lakia tarkoittava sana tarkoittaa myös järkevää ja mielekästä puhetta. Kreikan kielen sanan merkitystä on tulkittu eri tavoin uskonnossa, filosofiassa, psykologiassa ja retoriikassa. Sana logiikka on etymologisesti johdettu tästä kreikan kielen sanasta, samoin monien tieteenhaarojen nimissä esiintyvä sana "logia".


title: Logos

text: Filosofiassa kreikan kielen sanaa "logos" on käytetty eri aikoina useissa erilaisissa merkityksissä. Herakleitos Efesoslainen (535 – 475 eaa.) käytti kreikan sanaa kuvaamaan kaikkeuden perimmäistä alkusyytä. Herakleitos tarkoitti sanalla todellisuuden järjestävää periaatetta, joka hallitsee kaikkea ja luo kaiken yhteyden. Tässä yhteydessä sana tarkoittaa ennen kaikkea järkeä. Toinen merkitys, jossa Herakleitos käyttää sanaa, on luonnonlaki. Kreikkalaiset eivät erotelleet Herakleitoksen aikaan ihmisyhteisön lakeja ja luonnonlakeja toisistaan. Tämän oikeuskäsityksen mukaan oikeus on yhteinen sekä ihmisille että luonnolle.


title: Logos

text: Sokrateen, Platonin ja Aristoteleen aikana kreikan kielen sanaa "logos" käytettiin kuvaamaan inhimillistä järjenkäyttöä. Platonin mukaan todellisuus voidaan ymmärtää järjen avulla. Tämän vuoksi todellisuus on myös järjestynyt järjen periaatteiden mukaisesti.


title: Logos

text: Stoalaiset (n. 300 eaa.) filosofit seurasivat tulkinnassaan Herakleitosta. Stoalaiset korostivat sanan asemaa kaikkeutta järjestävänä periaatteena ja samaistivat sen toisinaan jumalaan. Kyseessä oli rationaalinen jumalallinen voima ja järjen periaate ("nous"). Se ohjasi luontoa, ja sen mukaan ihmisen tuli elää elämänsä. Tässä jumalallisen periaatteen merkityksessä sana ymmärretään myös teosofian ja ruusuristiläisyyden käsitteistössä.


title: Logos

text: Aristoteleen mukaan ihmiset voidaan vakuuttaa kolmella eri tavalla. Nämä ovat tunteisiin ("pathos") vetoaminen, puhujan luonteeseen ("ethos") vetoaminen ja puheen sisältöön sekä järkeen ("logos") vetoaminen. Tässä Aristoteleen tekemässä erottelussa sanalla "logos" tarkoitetaan järkeä ja puheen sekä argumenttien sisältöä.


title: Logos

text: Nykyään retoriikassa käytetään edelleen Aristoteleen tekemää jaottelua. Järkeen vetoavien perustelujen alaan voidaan laskea kaikki puhujan käyttämä argumentaatio. Järkeen vetoavaksi perustelemiseksi voidaan laskea myös esimerkiksi matemaattiset mallit, mielipidetutkimukset ja muu tieteellinen tieto.


title: Logos

text: Retoriikassa järkeen vetoavalla perustelemisella eli "logoksella" on monia etuja:"Logoksella" on myös monia haittoja:"Logos"-käsite on erityisen merkittävä kristillisessä teologiassa, jossa se tarkoittaa Jeesusta Jumalan kosmoksen luomisessa ja järjestämisessä sekä pelastushistoriassa aktiivisena persoonana. Tämä merkitys ilmenee selvästi Johanneksen evankeliumissa, jossa Kristus yhdistetään Jumalan Sanaan ("Logokseen"):


title: Noskapiini

text: Noskapiini (tunnetaan myös nimellä narkotiini) on oopiumin alkaloideihin kuuluva isokinoliinin johdos, jolla ei ole analgeettista eli kipuja poistavaa eikä euforisoivaa eli hyvänolontunnetta aiheuttavaa vaikutusta. Noskapiinia on käytetty yskänlääkkeenä hillitsemään yskänärsytystä. Kuitenkin näyttö noskapiinin tehosta on ollut puutteellinen. Noskapiini relaksoi eli rentouttaa papaveriinin tavoin sileää lihasta, ja osa sen antitussiivisesta eli yskänärsytystä hillitsevästä vaikutuksesta saattaa perustua keuhkoputkien laajenemiseen. Noskapiini ei lamaa hengitystä, mutta suuret annokset stimuloivat keskushermostoa. Noskapiinin CAS-numero on 128-62-1. Noskapiinia saadaan oopiumiunikosta ("Papaver somniferum").


title: Noskapiini

text: Noskapiini vapauttaa histamiinia, joten sen anto voi pahentaa astmaa. Pahoinvointi ja väsymys ovat noskapiinin tavallisimmat haittavaikutukset. Koska noskapiini on mutageeninen eli mutaatioita aiheuttava ainakin "in vitro" kokeissa eli eliön ruumiin ulkopuolella suoritetuissa solu- ja kudoskokeissa ja eläinkokeissa, on sen käytöstä pyritty eroon.


title: Tiaiset

text: Tiaiset (Paridae) on varpuslintujen lahkoon kuuluva runsaslukuinen lintuheimo. Tiaisia tavataan pääosin pohjoisella pallonpuoliskolla ja Afrikassa.


title: Tiaiset

text: Tiaiset ovat melko pienikokoisia ja kaikkiruokaisia. Ne ovat pääosin niin sanottuja paikkalintuja ja muuttavat vain hyvin lyhyitä matkoja. Lajit asuvat enimmäkseen metsissä, mutta ovat hyvin liikkuvia. Tiaiset uskaltautuvat yleensä tulemaan pihapiireihin ja hakevat mieluusti ruokaa lintulaudoilta. Tiaiset ovat kolopesijöitä, ja niiden pesueet ovat suurikokoisia. Niiden ravintoon kuuluvat kesäisin etupäässä hyönteiset, ja talvisin ne syövät enemmän siemeniä.


title: Tiaiset

text: Tiasiin kuuluu 14 sukua ja 59 lajia.


title: Puhtaat purjeet

text: 20 suosikkia - Puhtaat purjeet on Rexin vuonna 2002 julkaistu kokoelmalevy. Levy on osa Warner Music Finlandin 20 suosikkia kokoelmalevysarjaa.


title: Summa (kirjankustantamo)

text: Kustannusosakeyhtiö Summa on vuonna 2001 Helsingissä tutkijoiden ja kirjoittajien perustama pienkustantamo. Se ilmoittaa julkaisevansa lukevalle yleisölle laadukkaita kirjoja, jotka ovat kauniita ja kestäviä käyttöesineitä.


title: Summa (kirjankustantamo)

text: Summa on julkaissut erityisesti klassikkokäännöksiä. Vuonna 2003 julkaistu Marke Ahosen kääntämä Diogenes Laertioksen teos "Merkittävien filosofien elämät ja opit" sai J. A. Hollo -palkinnon parhaasta tietokirjakäännöksestä.


title: Summa (kirjankustantamo)

text: Yhtiön toimitusjohtajana toimii Antti Kuparinen. Kirjojen kannet on suunnitellut muotoilija Annaleena Hakatie.


title: Navy Moves

text: Navy Moves on Dinamic Softwaren kehittämä videopeli, joka on julkaistu vuonna .


title: Navy Moves

text: Peli on julkaistu usealle kotitietokoneelle kuten: Amiga, Amstrad CPC, Atari ST, Commodore 64, DOS, MSX sekä ZX Spectrum.


title: Navy Moves

text: Pelityyppi on sivuttain vierivä toimintapeli. Peli on osa "Moves"-sarjaa, johon kuuluvat lisäksi "Army Moves" sekä "Arctic Moves". "Arctic Movesin" lopussa ilmoitettiin myös sarjan neljäs peli "Desert Moves", jota ei ole julkaistu.


title: Leisha Hailey

text: Leisha Hailey (s. 11. heinäkuuta 1971 Okinawa, Japani) on yhdysvaltalainen näyttelijä ja muusikko. Hänen tunnetuin roolinsa on Alice Pieszecki televisiosarjassa "L-koodi". Hailey on ollut mukana yhtyeissä Murmurs ja Uh Huh Her.


title: Leisha Hailey

text: Leisha Hailey valmistui näyttelijäksi vuonna 1991 American Academy of Dramatic Arts -koulusta New Yorkista. Uransa alkupuolella hän teki tv-mainoksia Yoplait-jogurtille. Vuonna 1996 Hailey esiintyi yhdessä televisiosarjan "Isojen poikien leikit" jaksossa. Hän sai ensimmäisen merkittävämmän roolinsa seuraavana vuonna elokuvasta "All Over Me".


title: Leisha Hailey

text: Hailey tuli tunnetuksi televisiosarjasta "L-koodi", jossa hän näytteli biseksuaalia toimittaja Alice Pieszeckiä vuosina 2004–2009. Vuonna 2007 hänellä oli rooli romanttisessa draamaelokuvassa "La Cucina". Elokuva voitti parhaan pitkän elokuvan palkinnon Beloit International Film Festival -festivaaleilla.


title: Leisha Hailey

text: Hailey vieraillut televisiosarjoissa "Greyn anatomia", "CSI" ja "Drop Dead Diva", ja tehnyt ääniroolin sarjaan "American Dad!". Hänellä oli pääosa kauhuelokuvassa "Fertile Ground" vuonna 2011. Syksyllä 2012 Hailey esiintyy televisiosarjassa "New Normal".


title: Leisha Hailey

text: Leisha Hailey perusti vanhan luokkakaverinsa Heather Grodyn kanssa Murmurs-yhtyeen vuonna 1991. Yhtye julkaisi 1990-luvun aikana 4 albumia. Hailey toimi yhtyeessä kitaristina ja laulajana. Vuonna 2001 Hailey ja Grody uudistivat yhtyettä ja tyylilajiksi tuli indierock. Samalla myös yhtyeen nimeksi muutettiin Gush. Yhtye hajosi, kun Hailey alkoi näytellä "L-koodi"-sarjassa.


title: Leisha Hailey

text: Vuonna 2007 Hailey perusti Camila Greyn kanssa uuden yhtyeen, Uh Huh Her. Yhtyeessä oli aluksi myös kolmas jäsen, Alicia Warrington, joka kuitenkin lopetti. Uh Huh Her on tyylilajillisesti electropop-bändi. Yhtyeen ensimmäinen albumi, Common Reaction, julkaistiin vuonna 2008 ja seuraava albumi "Nocturnes" 2011. Hailey on toiminut yhtyeessä kitaristina, basistina ja taustalaulajana.


title: Leisha Hailey

text: Hailey on Marfa Records -levy-yhtiön perustaja. Hän osallistui Shakiran hittikappaleen "Don't Bother" säveltämiseen.


title: Leisha Hailey

text: Hailey syntyi Okinawalla Japanissa, ja kasvoi Bellevuessa Nebraskassa. Hänellä on pikkusisko Kaydra. Heidän vanhempansa ovat Robert ja Jane Hailey. Haileylla on Bandit-niminen koira. Hän on kasvissyöjä.


title: Leisha Hailey

text: Hailey on avoimesti lesbo. Hän seurusteli muusikko k.d. langin kanssa 1990-luvun alkupuolella. Hailey alkoi seurustella muotisuunnittelija Nina Gardunon kanssa vuonna 2006.


title: Leisha Hailey

text: Sittemmin Hailey on seurustellut bändikaverinsa Camila Greyn kanssa. Syyskuussa 2011 pariskunta poistettiin lentokoneesta heidän suudeltuaan julkisesti. Hailey väitti parin käyttäytyneen sivistyneesti ja joutuneen syrjinnän kohteeksi seksuaalisen suuntautumisen takia.


title: Dalit

text: Dalit (, "poljettu") on hindujen kastilaitoksessa perinteisesti kastittomiksi kutsuttujen itsestään käyttämä nimitys. Hindulaisuudessa ihmiset jaetaan kasteihin, ja ilman kastia jääneiden dalitien asema on ollut perinteisesti kaikkein huonoin.


title: Dalit

text: Vaikka dalitit ovat epäyhtenäinen joukko, he ovat aktivoituneet viime aikoina poliittisesti: kastittomien tuella Mayawatista tuli ensimmäinen dalit-taustainen osavaltion pääministeri vuonna 1995, ja vuoden 2009 valtiollisissa vaaleissa hän tavoitteli avoimesti Intian pääministerin virkaa. Dalit Ram Nath Kovind valittiin maan presidentiksi 2017.


title: Dalit

text:
Daliteja on myös kääntynyt runsaasti muihin Intian uskontoihin, etenkin buddhalaisuuteen ja kristinuskoon, minkä seurauksena jopa 80 % Intian kristityistä on nykyisin dalit-taustaisia. Daliteja on myös samasta syystä kääntynyt joukoittain buddhalaisuuteen B. R. Ambedkarin esimerkin innoittamana.
Geenitutkimuksissa on todettu Euroopan romanien olevan dalitien jälkeläisiä.


title: Dalit

text: Intiassa ylempiin kasteihin kuuluvat ovat vanhastaan käyttäneet kasteihin kuulumattomista nimitystä "achuta", joka merkitsee "koskematonta". Nimitys on luonteeltaan selvästi halventava, minkä vuoksi kastilaitoksen vastustajat ovat pyrkineet korvaamaan sen muilla termeillä. Esimerkiksi Mohandas Gandhi käytti heistä nimitystä "harijan", joka merkitsee "Jumalan lapsia".


title: Dalit

text: Länsimaissa Intian kastittomista on totuttu käyttämään nimitystä "paaria" tai "paria" (). Nimitys on laajentunut, yleensä kuvaannolliseksi käsitettynä, tarkoittamaan sosiaalisesti hyljeksittyjä tai halveksittuja ihmisiä ja ihmisryhmiä muuallakin. Varsinaisesti termi, joka johtuu tamilin kielen "rumpalia" tarkoittavasta sanasta "paraiyan", tarkoittaa kuitenkin vain erästä Malabarrannikolla asuvaa, toisinaan eri kansallisuutenakin pidettyä väestönosaa.


title: Dalit

text: Termiä "dalit" käytti etenkin tiettävästi ensimmäisenä Jyotirao Phule 1800-luvulla kiinnittääkseen huomiota kastittomien sorrettuun asemaan. Laajemmin tunnetuksi sen teki filosofina ja poliitikkona tunnettu B. R. Ambedkar, joka osaltaan vaikutti kastilaitoksen viralliseen lakkauttamiseen. Yleiseksi termi tuli kuitenkin vasta 1970-luvulla, ja nykyään sillä pyritään korvaamaan aikaisemmin käytössä olleet nimitykset.


title: Jonna’s Problem

text:
Jonna’s Problem on ex-Nylon Beat Jonna Kososen perustama nelihenkinen yhtye, joka toimi aluksi nimellä "The Johnson". "The Johnson" ehti tehdä muutaman keikan, mutta yhtye sai monelta taholta kritiikkiä nimestään ja se vaihdettiin. Tiettävästi Children of Bodomin ja Warmenin poikien istuessa Jonnan kotipihalla joku heitti ilmaan kysymyksen: ”Jonna, mikä on ongelma?” Näin siis syntyi yhtyeen uusi nimi, Jonna’s Problem.
Jonnan lisäksi yhtyeessä vaikuttaa useita todellisia ammattimuusikoita. Kitaristi Tuomas ”Töyhtö” Wäinölä on vaikuttanut mm. Kotipellon ja Nylon Beatin taustabändeissä. Lauri Porraa taas usein kutsutaan yhdeksi Suomen parhaista basisteista. Vastikään sooloalbuminsakin julkaissut neli- ja viisikielisen taituri on vaikuttanut mm. Stratovariuksen riveissä. Rumpali Santeri Saksala tunnetaan mm. Five Fifteenistä.
Yhtyeen ensimmäinen singlekappale "Me, Myself & U" sai ensiesityksensä TV2:n Popklubi-ohjelmassa joulukuussa 2005, ja itse single ilmestyi tammikuussa 2006. Yhtyeen esikoisalbumi ilmestyi 22. maaliskuuta 2006, jonka julkistamistilaisuus pidettiin Helsingin Semifinaalissa. Julkistamistilaisuudessa näytettiin myös ensimmäistä kertaa yhtyeen musiikkivideo kappaleesta "Shame On You", jonka on ohjannut Kusti ManninenJonna’s Problem (2006) (#32)"Shame On You" (2006, ohj. Kusti Manninen)


title: Jaakko Hallama

text: Eino Jaakko Untamo Hallama (vuoteen 1934 Airaksinen; 28. maaliskuuta 1917 Kuopio – 11. helmikuuta 1996 Helsinki) oli suomalainen diplomaatti ja pitkäaikainen Suomen Moskovan-suurlähettiläs, joka toimi ulkoasiainministerinä Lehdon virkamieshallituksessa vuosina 1963–1964.


title: Jaakko Hallama

text: Hallaman vanhemmat olivat varatuomari, oikeusneuvos Eino Arvid Airaksinen ja lastentarhanopettaja Inga Kajsi Hallman. Osan lapsuudestaan ja nuoruudestaan hän vietti Viipurissa. Vanhempien avioeron jälkeen Jaakko otti 16-vuotiaana sukunimekseen äidin tyttönimestä suomennetun Hallaman. Hän pääsi ylioppilaaksi Kuopion lyseosta vuonna 1936, opiskeli Cambridgen yliopistossa vuonna 1938 ja valmistui Suomessa filosofian kandidaatiksi 1941. Hän sai vuonna 1960 virka-arvon erikoislähettiläs ja täysivaltainen ministeri.


title: Jaakko Hallama

text: Hallama oli ulkoasiainministeriön palveluksessa vuodesta 1941 alkaen. Hän oli ministeriön avustajana 1941–1943, avustajana Bernissä 1943–1945 ja jaostosihteerinä 1945–1948. Hallama toimi lähetystösihteerinä Brysselissä 1948–1949 ja Washingtonissa 1949–1952 ja oli sitten jaostopäällikkönä 1952–1954 ja lähetystöneuvoksena Moskovassa 1954–1958. Hän toimi ulkoasiainministeriön poliittisen osaston osastopäällikkönä 1959–1962, kansliapäällikkönä (valtiosihteeri) 1962–1967, suurlähettiläänä Moskovassa 1967–1970 ja 1974–1982 ja Kööpenhaminassa (1970–1974).


title: Jaakko Hallama

text:
Ulkoministeriön valtiosihteerinä Hallama joutui loppusyksyllä 1961 keskelle noottikriisiä, jonka selvittelyssä hänen roolinsa on aiheuttanut myöhemmin runsaasti väittelyä. Hallama vieraili ensin ulkoministeri Ahti Karjalaisen kanssa Moskovassa ja lopulta presidentti Urho Kekkosen kanssa Novosibirskissä. Hallama vastaanotti Novosibirskissä tiedon oikeuskansleri Olavi Hongan luopumisesta presidenttiehdokkuudestaan. Historiantutkija Timo Soikkasen kirjoittaman ulkoministeriön historian mukaan Hallama olisi heti nootin tultua omin päin kääntynyt Yhdysvaltain Helsingin-suurlähettilään välityksellä sotilasliitto NATOn puoleen saadakseen moraalista tukea Suomelle. Soikkasen mukaan Hallama salasi asian presidentiltä ja hallitukselta ja otti näin uransa kannalta valtavan riskin. Useimmat muut historiantutkijat ovat kuitenkin pitäneet Soikkasen näkemyksiä Hallaman toiminnasta perusteettomina ja mielikuvituksellisina. Muiden muassa Suomen YK-lähettiläänä toimineen Ilkka Pastisen mukaan Hallama oli luonteeltaan päinvastoin äärimmäisen varovainen.
Noin 40 vuoden iässä Hallama sairastui Parkinsonin tautiin, jota yritettiin vuonna 1963 parantaa Tukholman Karoliinisessa sairaalassa maailmankuulun ruotsalaisen aivokirurgin Herbert Olivecronan suorittamalla leikkauksella. Operaatio ei kuitenkaan täysin onnistunut, minkä seurauksena Hallama menetti puhekykynsä lopulta miltei täysin. Hallaman sairaudesta huolimatta Urho Kekkonen luotti hänen Neuvostoliiton tuntemukseensa niin paljon, että hän nimitti Hallaman tärkeälle paikalle Moskovan-suurlähettilääksi vuonna 1967. Toimittuaan välillä neljä vuotta suurlähettiläänä Kööpenhaminassa Hallama palasi suurlähettilääksi Moskovaan vuonna 1974. Mauno Koiviston tultua uudeksi presidentiksi vuonna 1982 Hallama kutsuttiin kotiin Moskovasta, ja hän siirtyi ulkoministeriön palveluksesta eläkkeelle vuonna 1983 tehtyään yli 40 vuoden työuran.


title: Jaakko Hallama

text: Jaakko Hallama oli naimisissa vuodesta 1947 Anita Hallaman (o.s. Weber) kanssa, ja heillä oli kaksi poikaa. Anita Hallama tuli tunnetuksi pitkäaikaisesta suhteestaan presidentti Urho Kekkoseen. Lähetystösihteerinä Moskovassa Hallaman alaisena työskennelleen Kauko Jämsénin mukaan Kekkonen nimitti jo vaikeasti sairaan Jaakko Hallaman suurlähettilääksi Moskovaan vuonna 1974 nimenomaan Anita Hallaman tahdosta, vaikka neuvostoliittolaisten taholta oli annettu ymmärtää Hallaman olevan tehtävään vähemmän toivottu henkilö paljolti hänen epäselvän puheensa vuoksi.


title: Aarne Nuorvala

text: Aarne Johannes Nuorvala, vuoteen 1934 "Nylenius" (18. huhtikuuta 1912 Viipuri – 11. heinäkuuta 2013 Helsinki) toimi pääministerin sijaisena ja ministerinä valtioneuvoston kansliassa Lehdon virkamieshallituksessa vuosina 1963–1964.


title: Aarne Nuorvala

text: Hän toimi myös hallintoneuvoksena vuosina 1957–1964, oikeuskanslerina vuosina 1964–1965 ja korkeimman hallinto-oikeuden presidenttinä vuosina 1965–1982. Virkaylioikeuden puheenjohtajana hän toimi vuosina 1966–1981.


title: Aarne Nuorvala

text: Nuorvala on kaikkien aikojen vanhimmaksi elänyt valtioneuvoston jäsenenä toiminut henkilö.


title: Koolasuchus

text: Koolasuchus cleelandi oli valtava liitukauden puolivälissä elänyt jäänne ennen yleisistä panssarisammakoista. Muiden panssarisammakoiden väistyessä krokotiilieläinten tieltä "Koolasuchus" säilyi silloisella Etelämantereella, johon myös nykyinen Australian manner kuului. Lajin säilymisen syynä oli todennäköisesti se, että alueen vedet olivat liian kylmiä krokotiileille. Ilmasto oli talvisin varsin kylmä, mutta "Koolasuchus" todennäköisesti horrosti tuon ajan.


title: Koolasuchus

text: "Koolasuchus" tunnetaan vain kahdesta Australian Victoriasta löydetystä 80-senttisestä leukaluusta, joissa on jopa 10-senttisiä hampaita. "Koolasuchus" oli ehkä lähes 5 metriä pitkä ja painoi noin 500 kiloa. Sen kallo oli leveä ja sen silmät sijaitsivat päälaella, joten se pystyi hyvin väijymään pohjassa odottaen, että saalis tulisi kyllin lähelle sen valtavaa kitaa. Myös sen vahva häntä on ollut välttämätön saalistuksessa. Silmien ympärillä sijainneiden urakuvioiden avulla "Koolasuchus" on voinut aistia veden värähtelyjä, jotka auttoivat sitä saalistamaan mutaisassakin vedessä.


title: Koolasuchus

text: "Koolasuchuksen" ravinto lienee pääasiassa koostunut kaloista, ravuista ja nilviäisistä. Tilaisuuden tullen se saattoi syödä myös esimerkiksi veden ääreen tulleita nisäkkäitä ja pieniä dinosauruksia. Maalla Koolasuchus oli sen sijaan kömpelö ja on ehkä noussut vedestä vain horrostamaan. Nimensä laji sai paleontologi Lesley Koolin mukaan. Koolasuchuksen leukaluut löydettiin vuonna 1989 ja ne on ajoitettu 112–104 miljoonan vuoden taakse.


title: Reino Oittinen

text: Reino Henrik Oittinen (26. heinäkuuta 1912 Helsinki – 1. maaliskuuta 1978 Helsinki) oli suomalainen sosiaalidemokraattinen poliitikko ja virkamies, joka toimi yli kaksi vuosikymmentä Kouluhallituksen pääjohtajana (1950–1972) ja opetusministerinä viidessä eri hallituksessa. Hänet muistetaan ennen kaikkea Suomen peruskoulun isänä.


title: Reino Oittinen

text: Reino Oittisen isä oli veturinkuljettaja, joka erotettiin sisällissodan jälkeen väliaikaisesti valtionrautateiden palveluksesta. Oittisen kaksi äidinpuoleista tätiä, Iida Vihuri ja Kaisa Hiilelä, olivat SDP:n kansanedustajia ja niinpä oli luonnollista, että hän valitsi sosiaalidemokraattisen työväenliikkeen. Lahjakkaana Oittinen pääsi opin tielle, kirjoitti ylioppilaaksi Tampereen klassillisesta lyseosta vuonna 1931, opiskeli yhteiskuntatieteitä ja valmistui kolmessa vuodessa erinomaisin arvosanoin. Opiskeluaikoinaan hän vieroksui sekä opiskelijamaailmaa hallitsevaa oikeistolaista AKS:läisyyttä että Akateemista Sosialistiseuraa – jonka sihteerinä hän toimi – vasemmalle kiskovaa "soihtulaisuutta", joka vei mukanaan hänen koulu- ja huonetoverinsa Raoul Palmgrenin. Väitöskirjan teko jäi Oittiselta kesken, kun hän pääsi tiukan vaalin jälkeen vuonna 1934 vain 22-vuotiaana Valkeakosken työväenopiston rehtoriksi. Valkeakoskella hänet valittiin pian myös kauppalanvaltuustoon.


title: Reino Oittinen

text: Syyskuussa 1937 Oittinen valittiin Tampereen kaupunginkirjaston johtajaksi kaupunginvaltuuston sosiaalidemokraattisen enemmistön äänin. Porvariston valitettua vaalista maaherralle tämä kumosi vaalituloksen, koska Tampereen kaupunginkirjaston sääntöjen mukaan hakijalta edellytettiin kirjastoalan tuntemusta.


title: Reino Oittinen

text: Oittinen siirtyi vuonna 1938 Jyväskylään "Työn Voima" -lehden päätoimittajaksi, mistä jatkoi vielä samana vuonna Työväen Sivistysliiton (TSL) opintosihteeriksi Väinö Voionmaan kutsumana. Sotavuosina Oittinen vältti asepalveluksen ja kohosi TSL:n pääsihteeriksi 1942. Liiton varapuheenjohtajana hän oli 1947–1965 ja sen jälkeen puheenjohtajana. Sodan jälkeen hän työskenteli Työväen Akatemian johtajana 1945–1950 ja vaikutti myös Voionmaan opiston perustamiseen 1950. SDP:n kasvatustoimikunnan puheenjohtajana Oittinen oli avainhenkilö laadittaessa puolueelle uutta ohjelmaa, jolla 1952 korvattiin liki puoli vuosisataa käytössä ollut Forssan ohjelma. Hän oli pitkään yksi puolueensa keskeisistä ideologeista, mutta vältteli päivänpolitiikkaa ja kieltäytyi puolueriidan aikana puheenjohtajaehdokkuudesta.


title: Reino Oittinen

text: Oittinen toimi opetusministerinä 1948–1950 Fagerholmin, 1951–1953 Kekkosen, 1957–1958 von Fieandtin, 1963–1964 Lehdon ja 1966–1968 Paasion hallituksissa, joista kolmessa viimeisessä samanaikaisesti pääministerin sijaisena. Hänet kutsuttiin aina, kun opetusministerin salkku osui SDP:lle; von Fieandtin ja Lehdon hallituksissa hän oli ammattiministerinä.


title: Reino Oittinen

text: Ollessaan ensi kertaa ministerinä vuonna 1948 K.-A. Fagerholmin sosiaalidemokraattisessa vähemmistöhallituksessa Oittinen joutui puolueensa linjan mukaisesti hylkäämään henkilökohtaisesti kannattamansa ns. Ruudun komitean yhtenäiskouluesityksen, joka oli tarpeettomasti leimaantunut kommunistien hankkeeksi. Noustuaan 17. helmikuuta 1950 Yrjö Ruudun seuraajana kouluhallituksen pääjohtajaksi yhtenäiskoulun toteuttamisesta tuli Oittiselle elämäntehtävä. Ruotsissa siihen siirtyminen alkoi jo samana vuonna, mutta Suomessa saatiin odottaa vielä yli kaksikymmentä vuotta. Oittisen kaksi seuraavaakaan ministerikautta eivät vieneet tavoitetta sanottavasti eteenpäin, sillä poliittinen tahto siihen puuttui yhä. Sen sijaan kehitettiin Kouluhallituksen kouluneuvoksen Alfred Salmelan ajamaa uudistettua kansalaiskoulua, joka jäi kuitenkin lyhytikäiseksi välivaiheeksi.


title: Reino Oittinen

text: Kehitys lähti liikkeelle maalaisliittolaisen opetusministeri Johannes Virolaisen asetettua koulujärjestelmän uudistamista pohtineen kouluohjelmakomitean 1950-luvun lopulla. Oittisen johtama riitaisa komitea pusersi 1959 vähemmistönsä kantaa heijastelevan mietinnön, jossa tuettiin yhtenäiskouluun siirtymistä. Vuonna 1961 Oittisen johtama kouluhallitus antoi mietintöä puoltavan lausuman, joka auttoi kääntämään riittävän monen porvaripuolueen poliitikon pään. Eduskunnassa meni marraskuussa 1963 läpi ponsi, jossa vaadittiin hallitusta ryhtymään toimiin yhtenäiskoulun toteuttamiseksi. Opetusministeriksi sopivasti palannut Oittinen asetti uuden peruskoulukomitean, jota jälleen johti itse. Komitean työn valmistuttua hän oli jo opetusministerinä uudessa hallituksessa, ja saattoi keväällä 1967 antaa peruskoulu-uudistusta koskevan lakiesityksen eduskunnalle. Hän joutui arvostelun kohteeksi vastustettuaan pakollista ruotsin opiskelua, joka lisättiin jälkeenpäin esitykseen, eikä häntä siksi huolittu opetusministeriksi enää keväällä 1968 aloittaneeseen Koiviston hallitukseen. Ateistina hän olisi halunnut myös lakkauttaa tunnustuksellisen uskonnonopetuksen, mutta katsoi sen olevan toistaiseksi epärealistinen tavoite.


title: Reino Oittinen

text: Oittisen viimeisiä työvuosia haittasi ja eläkkeellejäämistä ennenaikaisti loukkaantuminen auto-onnettomuudessa kesällä 1966. Kouluhallituksen johdossa hänen uransa viimeiseksi vaiheeksi jäi eduskunnan vuonna 1968 hyväksymän peruskoulu-uudistuksen toimeenpano, joka kesti vielä vuosikymmenen. Hän oli mielissään satojen vanhojen yksityisten oppikoulujen ottamisesta valtion ja kuntien haltuun uudistuksen yhteydessä – näissä piireissä olivat olleet peruskoulu-uudistuksen vankimmat vastustajat. Hän oli kannattanut myös elitistisen vanhan Suomen akatemian lakkauttamista, joka myös toteutui vuonna 1969.


title: Reino Oittinen

text: Oittisen viimeisinä pääjohtajavuosina koulumaailmankin yli pyyhkäissyt vasemmistolainen opiskelijaradikalismi ja kouludemokratiahankkeet jättivät hänet kylmäksi. Lapualaisaikana miltei koulutoveriensa muiluttamaksi joutunut Oittinen vastusti politiikan tuomista kouluihin, muttei voinut pysäyttää ajan virtaa. Vaikka oli ollut ikänsä johdonmukainen marxilainen sosialisti, hän oli henkisesti eri aallonpituudella kuin vallankumousaatteista innostuneet radikaaleimmat nuoret, jotka kohosivat Teiniliiton johtoon. Oittisen seuraaja Erkki Aho suvaitsi heitä enemmän.


title: Reino Oittinen

text: Muiden tehtäviensä ohella Oittinen toimi 1950–1957 Suomen Taideakatemian hallituksen, 1952 alkaen Kansallisoopperan hallintoneuvoston ja 1957–1965 Suomen UNESCO-toimikunnan puheenjohtajana. Jyväskylän yliopiston kasvatustieteen kunniatohtoriksi hänet vihittiin vuonna 1964 ja ministerin arvonimen hän sai 1971.


title: Reino Oittinen

text: Ensimmäiset peruskoulut aloittivat toimintansa Pohjois-Suomessa vuonna 1972 samoihin aikoihin kuin Oittinen jäi halvauskohtauksen vuoksi eläkkeelle, ja viimeiset kansa- ja oppikoulut siirtyivät historiaan Helsingissä 1978, jossa hän kuoli samana vuonna.


title: Arno Hannus

text: Arno Viktor Gustaf Hannus (s. 10. lokakuuta 1920 Turku) on suomalainen juristi, joka toimi sisäasiainministerinä Lehdon virkamieshallituksessa vuosina 1963–1964 ja sisäasiainministeriön kansliapäällikkönä vuosina 1963–1984. Hän on varatuomari. Hän on ollut erityisesti hallinnon kehittäjä niin kuntatasolla kuin valtakunnankin tasolla. Hannus on vanhin elossa oleva suomalainen, joka on toiminut valtioneuvoston jäsenenä.


title: NHL-kausi 1980–1981

text: Kausi 1980–81 oli National Hockey Leaguen historian 64. kausi. Sen aikana 21 joukkuetta pelasi kukin 80 runkosarjaottelua. Calgary Flames pelasi ensi kertaa Calgaryssä; joukkue oli aiemmin Atlantan kaupungissa toiminut Atlanta Flames. New York Islanders voitti mestaruuden ja seurahistoriansa toisen Stanley Cupin. Loppuottelussa kukistui Minnesota North Stars.


title: NHL-kausi 1980–1981

text: "Selite: O = Ottelut, V = Voitot, H = Häviöt, T = Tasapelit, P = Pisteet, RM = Rangaistusminuutit""Selite: O = Ottelut, M = Maalit, S = Syötöt, P = Pisteet, RM = Rangaistusminuutit"


title: Olavi Merimaa

text: Henrik Olavi Merimaa (26. syyskuuta 1908 – 3. kesäkuuta 1970) toimi oikeusministerinä Lehdon virkamieshallituksessa vuosina 1963–1964. Hän oli kotoisin Vaasasta.


title: EMac

text: eMac on joukko Applen vuosina 2002–2005 julkaisemia tietokoneita, joita myytiin oppilaitoskäyttöön. eMac suunniteltiin edullisemmaksi versioksi iMaceista ja ensimmäiset mallit muistuttivat toisen sukupolven kuvaputkinäyttöisiä iMaceja. eMaceja myytiin vuoteen 2006 saakka, jonka jälkeen iMacit ovat olleet Applen pääasiallinen oppilaitostuote.


title: EMac

text: eMac tulee sanoista "education Mac", koulutus-Macintosh.


title: EMac

text: Ensimmäinen sarja eMaceja julkaistiin 29. huhtikuuta 2002 edulliseksi vaihtoehdoksi uudelle, litteällä näytöllä varustetulle iMacille. Laitetta myytiin vain oppilaitoksille, mutta suuren kysynnän takia eMac siirrettiin myös kuluttajamarkkinoille. eMacista oli neljä versiota, kaksi oppilaitoksille ja kaksi kuluttajille. Edullisimmat mallit maksoivat oppilaitoksille $999 ja kuluttajille $1099, kalliimmat $1199 ja $1499. Seuraavan vuoden kuluessa laitteita päivitettiin ja hintoja laskettiin. Lokakuussa 2003 1 GHz:n eMac sisälsi polttavan DVD-aseman.


title: EMac

text: eMacien myynti palautettiin vain oppilaitoskäyttöön lokakuussa 2005. Vuoden 2006 alussa Apple sai useita vikailmoituksia, jotka koskivat vuosina 2004 ja 2005 myytyjen eMacien näyttö- tai virtaominaisuuksia. Apple käynnisti kampanjan, joka pidensi kyseisten ongelmien osalta eMacien takuuaikaa kolmeen vuoteen.


title: EMac

text: 5. heinäkuuta 2006 Apple julkaisi iMac Core Duo -pohjaisen oppilaitosmallin, joka lopetti eMacien markkinoinnin.


title: Frank Calder

text: Frank Calder (17. marraskuuta 1877 – 4. helmikuuta 1943) oli National Hockey Leaguen ensimmäinen komissaari (1917–1943).


title: Frank Calder

text: Hänen hellittämättömyyttään ja omistautumistaan liigalle kahden maailmansodan ja suuren lamakauden aikana pidetään olennaisina syinä sille, että liiga on nykyään ylipäätään olemassa.


title: Frank Calder

text: Kaksi ammattilaisjääkiekkoilun palkintoa on nimetty hänen mukaansa – NHL:n parhaalle tulokkaalle jaettava Calder Memorial Trophy ja AHL:n pudotuspelien voittajalle luovutettava Calder Cup.


title: Frank Calder

text: Frank Calder syntyi skotlantilaisille vanhemmille Bristolissa, Englannissa 17. marraskuuta 1877 ja pelasi nuorena jalkapalloa. Hän muutti nuorena miehenä Kanadaan ja toimi opettajana yksityiskoulussa. Hän meni naimisiin kollegansa Amelia Colen kanssa, ja heille syntyi kolme tytärtä ja yksi poika.


title: Frank Calder

text: Calder sai työpaikan Montreal Witness -lehden urheilutoimittajana. Myöhemmin hän työskenteli Montreal Heraldin ja Daily Telegraphin toimituksissa. Tämän jälkeen hän jätti urheilutoimittajan paikan Elmer Fergusonille ja siirtyi taloustoimittajaksi käsittelemään Montreal Stock Exchange -pörssiä, joka oli siihen aikaan Kanadan suurin. Hän jatkoi myös toimintaansa urheilun saralla ja oli perustamassa Montréaliin koululaisten rugby-liigaa. Lisäksi hän toimi jalkapalloliigan sihteerinä.


title: Frank Calder

text: Näihin aikoihin syttyi Calderin rakkaus jääkiekkoa kohtaan, ja lopulta NHA-joukkue Montreal Wanderersin omistaja Sam Lictenhein suositteli häntä liigan hallinnollisen komitean jäseneksi. Kaudella 1916–17 NHA:n omistajat päättivät pudottaa epäeettisiä liiketoimintatapoja harjoittaneen Eddie Livingstonen Toronto Blueshirtsin pois liigasta ja ottivat haltuunsa hänen pelaajansa. NHA:n komissaari Frank Robinson huomasi olevansa yhtä voimaton kuin edeltäjänsä Emmett Quinn ja erosi virastaan. Näin liigan sihteerinä toimineelle Calderille avautui tilaisuus: hän arveli Eddie Livingstonea vastaan asettuneiden NHA-omistajien tarvitsevan jotakuta edustamaan itseään, ja käytännössä Calderista tuli NHA:n uusi komissaari.


title: Frank Calder

text: Calder järjesti tapaamisia, joissa NHA:n omistajat yrittivät keksiä tavan Livingstonesta eroon pääsemiseksi. He päättivät muodostaa NHA:n tilalle uuden liigan, National Hockey Leaguen. Calder nimitettiin uuden, 26. marraskuuta 1917 perustetun liigan komissaariksi.


title: Frank Calder

text: Hän käytti valtaansa NHL:n komissaarina ankaralla auktoriteetilla. Kun hän vuonna 1920 määräsi Quebec Bulldogsin siirtymään Hamiltoniin, päätöksen kyseenalaistaminen ei tullut kuuloonkaan. Hyvä esimerkki hänen auktoriteetistaan saatiin myös silloin, kun Hamilton Tigers meni lakkoon vuonna 1925. Calder ei suinkaan yrittänyt neuvotella pelaajien kanssa vaan laittoi heidät pelikieltoon ja rankaisi kutakin pelaajaa 200 dollarin sakolla.


title: Frank Calder

text: Calder oli hyvin järkkymätön kannassaan, jonka mukaan vähemmistöjen osallistumista NHL:ään ei pitänyt rajoittaa. Kun hän kauden 1927–28 aikana kuuli ensimmäisestä pelkästään tummaihoisista koostuvasta jääkiekkojoukkueesta (Boston Black Panthers), hän totesi: ”Ammattikiekolla ei ole sääntöjä värillistä miestä vastaan, eikä se todennäköisesti tule sellaisia laatimaankaan.” Tällä hän viittasi baseballin keskuudessa vallinneeseen rotuerotteluun.


title: Frank Calder

text: Calderia yritettiin kammeta pois NHL:n komissaarin virasta ainoastaan kerran. Tämä tapahtui kaudella 1932–33, kun Chicago Black Hawksin omistaja Frederic McLaughlin levitti NHL:n johtokunnan keskuudessa Calderin viraltapanoa vaativaa kirjettä. Johtokunta hylkäsi ehdotuksen.


title: Frank Calder

text: Vuodesta 1933 lähtien Calder nimesi NHL:n parhaan tulokkaan. Kaudesta 1936–37 alkaen hän sai NHL:n johtokunnalta luvan ostaa liigan parhaalle tulokkaalle annettavan palkinnon, ja hän jatkoi käytäntöä kauteen 1941–42 saakka.


title: Frank Calder

text: Calder oli puheenjohtajana NHL:n johtokunnan kokouksessa 25. tammikuuta 1943, kun hän sai sydänkohtauksen. Hän sai vielä toisen sydänkohtauksen torontolaisessa sairaalassa. 3. helmikuuta hän tunsi olevansa riittävän hyvässä kunnossa matkustamaan ja palasi Montréaliin seuraavana päivänä. Saapuessaan kaupunkiin hän kävi paikallisessa sairaalassa kontrollissa. Hän sai kuitenkin kohtalokkaan sydänkohtauksen ja kuoli samana aamuna.


title: Frank Calder

text: NHL:n johtokunta lahjoitti hänen muistokseen Calder Memorial Trophyn, joka jaetaan vuosittain NHL:n parhaalle tulokkaalle.


title: Frank Calder

text: Frank Calder haudattiin 1943 Montréalissa, Québecissä sijaitsevaan Mount Royal Cemeteryyn.


title: NHL-kausi 1993–1994

text: NHL-kausi 1993–1994 oli sarjan 77. 26 joukkuetta pelasi 84 ottelun runkosarjan. New York Rangers voitti Stanley Cup -mestaruuden voitettuaan loppuottelussa Vancouver Canucksin. Voitto oli Rangersin neljäs. Seuran edellinen mestaruus oli 54 vuoden takaa vuodelta 1940.


title: NHL-kausi 1993–1994

text: Uusia joukkueita sarjassa olivat Mighty Ducks of Anaheim ja Florida Panthers. Minnesota North Stars myytiin Dallasiin, Texasiin ja joukkueen nimeksi tuli Dallas Stars. Edellisen kerran joukkue oli myyty toiselle paikkakunnalle, kun Colorado Rockies myytiin New Jersey Devilsiksi kaudella 1982–1983. Suurehko muutos oli se, että konferenssit nimettiin uudelleen ilmansuuntien mukaan: Campbell-konferenssista tuli Läntinen konferenssi ja Wales-konferenssista Itäinen konferenssi. Myös divisioonat nimettiin ilmansuuntien mukaisesti uudelleen.


title: NHL-kausi 1993–1994

text: V = Voitot, H = Häviöt, T = Tasapelit, TM = Tehdyt maalit, PM = Päästetyt maalit, Pist. = Pisteet"


title: Luminainen

text: Luminainen on Leena Lehtolaisen vuonna 1996 ilmestynyt rikosromaani, jonka päähenkilö on monien muiden Lehtolaisen teosten tapaan Maria Kallio. Romaani palkittiin Vuoden johtolanka -palkinnolla 1997. Teoksen kustansi Tammi.


title: Luminainen

text: Kirjan päähenkilö on poliisi Maria Kallio, jonka tehtävä on selvittää Espoon Nuuksiossa tapaninpäivän yönä sattunutta hämärää kuolemantapausta. Surmatuksi on tullut naisille terapiaryhmää pitävä feministi Elina Rosberg, jonka todetaan olleen kuolinhetkellä sekä alkoholin että midatsolaamin (Dormicum) vaikutuksen alaisena. Ruumis löydetään hangesta kuoliaaksi paleltuneena.